Estrasburgoko ustezko erasotzaileak bere kabuz jardun zuen, Frantziako Gobernuaren arabera | Mundua | Berria\nPoliziak hil egin du Estrasburgoko erasoaren ustezko egilea. Estrasburgoko Meinau auzoan egindako operazio batean atzeman dute Cherif Chekatt 29 urteko gaztea, eta tiroz hil dute.\nPoliziak, atzo, Neudorfeko operazioan. JEAN-MARC LOOS / EFE\nFrantziako Gobernuak azaldu duenez, Estrasburgoko Gabonetako azokan hiru lagun hil zituen ustezko erasotzailea ez da gaizkile sare bateko kide, eta bere kabuz jardun zuen. Hala ondorioztatu dute polizia ikerketaren lehen informazioetan oinarrituta. Christophe Castaner Frantziako Barne ministroak adierazi du ez dagoela zantzurik ihes egiteko garaian inorren laguntza jaso zuela pentsarazi dezakeenik.\nHainbat polizia operazio egin zituzten atzo, eta horietako batean atzeman dute herenengungo erasoaren ustezko egilea. Neudorf auzoan galdu zuten Chérif Chekatten arrastoa astearte iluntzean, eta handik gertu atzeman zuten. 21:00ak aldera izan da, Neudorf ondoko Meinau auzoan. Poliziak tiroz hil du 29 urteko gaztea. Castanerrek ziurtatu du Chekattek egin ziela lehenik tiro poliziei, eta horiek erantzun egin ziotela beren burua babesteko.\nMinistroaren esanetan, poliziaren lanari esker atzeman dute Chekatt. "Lehen unetik haren jatorrizko auzora bideratu da ikerketa". Gaineratu du Chekatt bertan gorde dela, ziurrenik, Estrasburgoko erasotik ihes egin ondoren. Xehetasunik eman gabe, adierazi du Neudorfetik igorritako informazio batean oinarritu zela polizia, atzo, inguru horretara helikoptero bat eta patruilak bidaltzeko.\nPoliziak Chekatten gurasoak eta bi anaia atxilotu zituen erasoaren ostean, galdeketa egiteko. Bosgarren lagun bat ere atxilotu zuten; haren "gertukoa", Poliziaren esanetan.\nEstrasburgoko erasoak lau hildako utzi ditu, Parisko Fiskaltzak emandako azken datuen arabera. Gainera, beste lagun bat hil ala biziko egoeran dagoela azaldu dute, eta beste lau lagunek jarraitzen dutela ospitalean.\nFrantziako Barne Ministerioak asteazkenean baieztatu zuen "ekintza terrorista" izan zela Estrasburgoko Gabonetako merkatuan gertatutakoa, eta ustezko egiletzat jo zuen Chekatt. Poliziak azaldutakoaren arabera, fitxatuta zegoen, eta S fitxategian sartuta zeukaten; alegia, "terrorismoarekin" zerikusia izan dezaketela pentsatzen duten pertsonen zerrendan. Iturri horrek dioenez, Chekatt espetxeetara joan-etorrian ibili da Frantzian, Suitzan eta Alemanian, "ohiko delituengatik". Hain justu, Polizia bere etxera atxilotzera joan zen lapurreta baten egile izan zelakoan, betiere, Barne Ministerioaren arabera.


Hermes Dioniso Umearekin\nBerlingo Museoen Berreginen Tailerrak egina 1932\nHermes Dioniso Umearekin multzoaren eskaiolazko kopia\nJatorrizkoa Olinpiako Museo Arkeologikoan kontserbatzen da.\nJatorrizko eskultura Olinpiako Santutegian aurkitu zen, 1877an. Aurkitu zen lekuarenagatik, uste izan zen Praxiteles atenastar eskultorearen jatorrizko lan bat zela. Baina gaur egun uste da eskultorearen jatorrizko obra baten kopia dela.\nMultzoak Hermes jainkoa irudikatzen du, jainko-jainkosen mezularia, eskuetan Dioniso umeari eusten diola. Eszena ardoaren jainkoaren jaiotzaren narrazio mitologikoaren parte da, Dioniso greziarrentzat eta Bako erromatarrentzat.\nMultzoan atentzioa ematen du Hermesen poseak. Gerritik behera gorputzaren pisu guztia eskuineko zangoan soilik bermatzen da, aldaka hori eskuinera ere mugiaraziz. Enborrak, ordea, ezkerretarantz jotzen du. Eta buruak ere, azkenik, eskuinerantz jotzen du. Burutik oinetarainoko lerro bertikal bat marraztuko bagenu, “ese” baten forma izango luke. Bihurgune horrek eragiten du gizon atletiko honen gorputza oso sentsuala izatea, Praxitelesek bere lanei ezarri ohi zien ezaugarria.\nJuan Serra Etxea


iPad Pro 2018 – Analisia – Gaizka Peñafiel Dañobeitia\nPosted on 2018-11-27 2018-11-28 by gaizkapenafiel\niPad Pro 2018 – Analisia\nEgunotan jaso ditudan galdera eta zalantzak argitzeko asmotan…\n2019an inoiz baino gehiago bidaiatuko dudala ematen du; urtarrilean bertan ilusio handia egiten didan esperientzia bat bizitzera noa eta hurrengo hilabeteetan ere aurreikusten dut behin baino gehiagotan hartu beharko dudala maleta. Egoera horren aurrean nire ekipo eramangarria eguneratzeko beharra sentitu dut. Orain arte Macbook Pro batekin eta iPad Air 2 batekin moldatu izan naiz, baina bai bata zein bestea mugatuta ikusi ditut lan serio bat aurrera eramateko. Batetik, Macbook-ak ia hamar urte dituelako eta nahiz eta konponente asko eguneratu dizkiodan azken urteotan, karga grafikoa duen lana betetzea kostatzen zaio. iPad-ak ordea, pantaila eta kapazitatean du muga, 64 gigarekin gaur egun zaila delako lan egitea; erabiltzen ditudan aplikazioek soilik erdia behar dute instalatzeko.\nProiektu handientzako argi dut ez dagoela iMac-a bezalakorik eta neure kasuan, beste 27 pulgadako bi monitore konektatuta ditut, hiruko formula hori izanik lan egiteko gustukoen dudana. Baina iMac-a ez da etxetik kanpo eramateko baliogarria eta hortik neure beharrizana. Horregatik baloratu dut ekipo berria erostea, zalantza nagusia iPad Pro berria ala aurten kaleratutako Macbook Pro-a eskuratzea izanik. Ondoren neure kasuan kontutan izan ditudanak.\nGoazen preziora, gehienok hori begiratzen dugulako hasieran. 12,9 pulgadako iPad Pro berria 256 gigarekin 1250 € inguru; Apple Pencil-a eta fundak gehituta, 1500 bat. Potentzia antzekoa duen 13 pulgadako Macbook Pro-a 2000 €, osagarririk gabe. Aldea badago, eta kontutan izanda 13 pulgadako Macbook Pro-ak ez direla oso egokiak bideo ediziorako, are gehiago. Beraz behin inbertsioan sartuta, komeni da 15 pulgadakoa, salto handia egiten delako potentzia grafikoan. Konturatzerako 2800 eurotara iritsi gara… iMac berriak balio duen beste eta aukera horien artean, nahiago iMac-a eguneratzea. Baina desfasatu xamar dago oraingo iMac-a, datozen hilabeteetan kaleratu beharko duten eguneraketaren zain eta momentuz dudanak bete egiten ditu nire beharrak. Puntu horretara iritsita, argi dut Mac OS sisteman iMac-a lehenetsiko dudala. Beraz, zergatik eskuratu dut orain iPad Pro-a? Ondoren puntu batzuk:\nEramangarriena. Harritzekoa da zeinen espazio gutxi betetzen duen 12,9 pulgadakoak eta pisu aldetik ere, arina da oso. Funda eta guzti kuaderno fin bat ematen du.\nPantaila. iPad Pro berriena izugarria da; koloreen fideltasuna (ezinbestekoa argazki ediziorako), distira, 120 Hz-tako frekuentzia… eta noski, ukimenezkoa. Nik argi izan dut handiena nahi nuela ediziora bideratuta, baina 11 pulgadakoa ere badago.\nBateria. Macbook-ek ere bateria oso ona dute, baina iPad-aren 10 ordura ez dira errez helduko eta gainera edozein kanpo-bateria erabil dezakegu azken hau kargatzeko. Portatilen kasuan, egon badaude bateria bereziak, baina orohar korrontearen menpe arituko gara.\nPotentzia. Analisi guztiek baieztatu dute iPad berri hauen potentzia portatil gehienen goitik dagoela. 30 megapixeleko argazki bat editatzean ohartzen naiz ni horretaz, plazerra bihurtzen delako.\nApple Pencil-a. Etorkizuneko gailua ematen du. Magnetikoki atxikitu eta kargatzen da iPad-ean bertan eta marrazteko ez ezik, argazki edizioan aukera berriak zabaltzen dizkigu.\nAplikazioak. Egia da Mac OS sisteman aplikazio gehienak daudela eta profesionalagoak kasu askotan, baina iOS sisteman badira zinez erabilgarriak diren asko. Neure kasuan Final Cut botatzen dut faltan gehien, LumaFusion daukagun arren horren ordez. Bestela Lightroom edo Affinity Photo ditugunez, beste guztia ondo egin dezaket. 2019an gainera Photoshop eta bestelakoak helduko dira.\niPad-ean ezin ditut kontzertu baten atera ditzakedan 2000 argazkiak sartu eta editatu, ezta bideoklip konplexu bat egin. Horretarako bai ala bai behar dugu sistema eragile osoago bat, dela Mac OS, dela Windows… eta disko gogorrak konektatuta izateko aukera. Baina ez dut horretarako eskuratu iPad-a. Honekin kontzertuaren ondoren argazki aukeraketa labur bat egin dezaket eta argazki hauek RAW formatuan nahi bezala editatu. Edo bideo laburpen bat egin minutu gutxitan, baita webgune honetan kronikatxo bat idatzi ere argazkiekin batera. Era berean Netflixen serie bat ikusi dezaket bidaiatzen dudan bitartean, gitarra bat afinatu, sare sozialetan edozer argitaratu ala GarageBand-en kantak sortu. Lehen iPad orijinala Estatu Batuetatik ekarri zidaten oraindik hemen salgai ez zegoenean eta orduan sentitu nuen zirrara bera sentitu dut iPad berri honekin, etorkizuneko zerbait esku artean izango banu bezala. Hastapeneko tablet harekin grabatu nuen gerora nire diskoa izango zenaren maketa eta garbi dut berebiziko garrantzia izan zuela, hortik agian tabletekin hain gustura aritzearen arrazoia.\nHala ere norberak ezagutu behar ditu zeintzuk diren bere beharrizanak eta zein gailu egokitzen den hobe hauetara. Ez dago denontzako aplikagarria den formula bat. Aztertu, frogatu eta erabaki.\nThis entry was posted in:ANALISIAK\nTagged with:apple,ipad,ipad pro,tablet\nAurreko bidalketaNOMADAK – Esnatu\nHurrengo bidalketaJULEN ALONSO – Sutan dantzan


245 lagun, Azkoitiko Mangaixue BTT martxan - Urola Kostako Hitza : Urola Kostako Hitza\nLaugarren Mangaixue mendi bizikleta martxa izan da gaur arratsaldean Azkoitian. 245 kirolarik parte hartu dute BTT proban.\nAzkoitian IV. Mangaixue BTT probaren irteera. (Nerea Uranga)\nAzkoitiko Anaitasuna Mendi Bazkunak antolatuta, Mangaixue mendi bizikleta martxa egin dute gaur 15:15ean Azkoitiko Plaza Berritik hasita. Laugarren edizioa izan da eta 250 kirolarik parte hartu dute, horietatik lau emakumeak.\nBizikleta martxaren partaideek, Txalintxo, Samiño, Pagotxeta nahiz Olotzatik igarota, bi ibilbide izan dituzte aukeran: luzea, 30 kilometrokoa eta 1.100 metroko malda positibokoa, eta motza, 20 kilometrokoa eta 900 metroko desnibel positibokoa. Aurtengo ibilbidea ez da iazkoaren berdina izan, antolatzaileek hainbat aldaketa egin dituztelako. Motza bukatzen aurrena Mikel Elorza izan da eta luzea egiten lehendabizikoa Joseba Albizu Erreka. Martxaren bukaeran, jan-edana, dutxa eta mangerak egon dira parte hartzaileentzat. Eta, gainera, hainbat opari zozkatu dituzte partaideen artean: urdaiazpikoak, bidaiak, bizikletarako arropa, merkatariek emandako produktuak…


Ecology Letters aldizkarian argitaratu da Europa osoan egindako ikerketa erraldoi baten emaitza. Garbi diote: “Hesiak desegin eta lurrak berdintzen dituen nekazaritza intentsiboak izugarri murrizten du bioaniztasuna, animalietan bezala landareetan. Mugen dentsitate handiagoa duten eremuetan, egiaztatu dugu artropodo polinizatzaileen eta izurriteen kontrolatzaile naturalen ugaritasuna %70 eta %44 hazi direla hurrenez hurren. Era berean, %50 baino gehiago laboreak dituzten paisaietan muga-hesien dentsitatea handitzearekin ekoizpena hazi dela ikusi dugu”.\nErleak eta gainontzeko intsektuak, txoriak eta hegaztiak, eta bukatzen ez den abar bat galzorian daudela esatea boladan dago. Badakigu gure iraupenerako nahitaezkoak direla: polinizatzaile lanetarako fruituak eta haziak sortzeko, ekosistemen orekari eutsi eta izurriak eragozteko, eta abarretarako. Era berean badakigu geu ari garela ekozidio hori sustatzen, gero eta nabarmenago. Beraiek hiltzen dituen gure jokabideak (pestizidak, kutsadura...) geu akabatuko gaitu. Gure izaeraren osagai senide-hiltzailea eta suizida da.\nJar diezaiogun hesi bat izaera horri, jokabide horri. Horixe bada irtenbide egoki bat. Hesitu zure sailak. Garai batean sail guztiek hesia zuten ertzean, mugan. Hesia bera zen muga. Itxitura egiteko hesiaren parte ziren zuhaitz eta zuhaixken adarrak erabiltzen ziren, zotz-hesiak osatuz. Laharrarekin (Rubus fruticosus) berarekin lahar-hesia, berro-hesia edo lapar-hesia egiten zen. Hesiaren (kultur?) helburu (kultural?) nagusia muga eta itxitura egitea bada ere, bere izaeraren axolazkoena landare anitzez osatua izatea da: zuhaitz, zuhaixka, sasi, belar, igokari, bizkarroi eta abar. Landaretze berezi horrek animalia eta bestelako izaki mordo bati eusten dio. Horiek denek ekosistema bat osatzen dutela esan daiteke. Elkarren beharra dute, lur bizi ekarkorra, inguru oparoa eta bioaniztasun aberatsa atxikitzen dutelarik.\nNekazaritza hesiak, kultur hesiak, alegia, desagertzen ari dira, lehenaz gain. Frantzian 1950etik hona milioi eta erdi kilometro inguru landare hesi galdu dela diote.\nEkosistemetan aniztasuna sustatzeak biodibertsitatea hobetzeaz gain nekazaritza ekoizpena areagotu eta iraunkorragoa egiten du\nEcology Letters aldizkarian argitaratu da Europa osoan egindako ikerketa erraldoi baten emaitza. Bertan, aurrez egindako 1515 paisaiaren ikerketak biltzen dituzten 49 lan jaso dira. Egileen artean dago, adibidez, susmo orotatik at dagoen CSIC, Espainian ikerketan dabilen erakunde publikorik handiena. Garbi diote: “Hesiak desegin eta lurrak berdintzen dituen nekazaritza intentsiboak izugarri murrizten du bioaniztasuna, animalietan bezala landareetan. Mugen dentsitate handiagoa duten eremuetan, egiaztatu dugu artropodo polinizatzaileen eta izurriteen kontrolatzaile naturalen ugaritasuna %70 eta %44 hazi direla hurrenez hurren. Era berean, %50 baino gehiago laboreak dituzten paisaietan muga-hesien dentsitatea handitzearekin ekoizpena hazi dela ikusi dugu”. Lan horretan parte hartu duen Espainiako Natura Zientzien Museo Nazionaleko Mario Díaz ikerlariaren arabera: “Sintesi horrek berresten du ekosistemetan aniztasuna sustatzeak biodibertsitatea hobetzeaz gain nekazaritza ekoizpena areagotzen duela, eta iraunkorragoa egiten du”.\nHemen nekazaritza sustatzea, ingurumena zaintzea eta gu denon bizitza kalitatea hobetzea nahi duela dioenak badaki zer egin behar duen: landare hesiak berpiztu eta bultzatu. Benetako bultzada, hau da, jarri diru publiko gehiago eta lurjabe gehiago landatzera!


Arantzazu Amezaga idazleak 2017ko Nabarralde saria jasoko du. Noticias de Gipuzkoa\nazpeitia- Arantzazu Amezaga Iribarren idazle argentinarrak Nabarralde Fundazioak ematen duen 2017ko Nabarralde saria eskuratuko du hilaren 25ean Azpeitian.\nAita bizkaitarra eta ama nafarra izanda, Amezaga 1943an jaio zen Argentinan. Gurasoek gerra denboran alde egin behar izan zuten, hasieran Frantziara eta gero Argentinara eta Uruguayra. Hantxe bere senarra izango zen Pello Irujo ezagutu zuen eta bikotea Nafarroara bueltatu zen bizi-tza egitera. - Jabi Leon


Prekarietatearen aurkako dinamika Larratxora iritsiko da ostiralean | LAB SINDIKATUA\nEkintza Sindikala Prekarietatearen aurkako dinamika Larratxora iritsiko da ostiralean\nPintxo prekario lehiaketa, garbi-kirolak, murala, denboraren tunela, aholkularitza sindikal eta juridikoa, mahai ingurua… Larratxoko Josu Artetxe plazan, hainbat jarduera egingo ditugu Ostiral Duinak dinamikaren baitan, 17:00etatik aurrera. Hain zuzen ere, LAB elkarguneak antolatzen ari da Euskal Herriko hainbat txokotan, kapitalismoak eragindako gaitzari aurre egiteko. Altzara iritsiko da oraingoan, eta, 18:30ean, mahai inguru interesgarri bat proposatuko du, besteak beste: "Emakumea eta prekarietatea, zapalkuntzak bizi etapa desberdinetan" leloarekin, hain justu.\nPrekarietatearen aurkako lehen elkargunea Gasteizen egin genuen, joan den otsailaren 10ean. Ondoren, leku hauetan gauzatuko dugu dinamika: Larratxon, ostiral honetan (martxoaren 3an); Iruñean, martxoaren 17an; Bilbon, martxoaren 24an; Oarso Bidasoan, martxoaren 31n.


Azkue Fundazinoak ikasleentzako komiki digitalen lehiaketako sariak banatuko ditu zapatuan Bilbon\nBizkaie! 2014-09-19 00:00\nAzkue Fundazinoak ikasleei zuzenduriko komiki digitalen bigarren lehiaketako sarien banaketa ekitaldia egingo dau zapatu honetan, irailaren 20an, Bilbon, Euskerearen Interpretazino Zentroan. Bizkaiko Foru Aldundiko Euskera zuzendari Ana de Castrok emongo ditu sariak, foru erakundeko iturriek jakinarazo dabenez.\nSarien banaketa ekitaldia goizeko 11:00etan hasiko da, eta Asier Kidam magoak girotuko dau. Bertaratzen diranek aukerea izango dabe bisita gidatua egiteko Euskerearen Interpretazino Zentroan. Lehiaketea kategoria bitan banatu da, eta bakotxean bi gai izan dira; bada, bi sari banatuko dira kategoriako ...\n62. Donostia Zinemaldia martxan da\nKarra Elejalde aktoreak eta Edurne Ormazabal kazetariak aurkeztuko dabe Donostia Zinemaldiaren 62. edizinoa inauguretako galea. Ekitaldia Kursaal auditoriumean egingo da irailaren 19an, 21:00etan. Galan, Denzel Washington aktoreak Donostia Saria jasoko dau Antoine Fuqua zuzendariaren eskutik, eta bien artean Zinemaldiari abiatuko dauen The Equalizer pelikulea aurkeztuko dabe, aktorearen eta zuzendariaren kolaborazino barria.\nMaribel Verdu, Unax Ugalde, Cayetana Guillén Cuervo, Mireia Gabilondo, Eduard Fernandez eta Imanol Arias aktoreek be hartuko dabe edegiera galan. Benicio del Torok, barriz, hilaren 26an hartuko ...\nMarimaistra 2014-09-18 16:08\nEskozian erabakitzeko eskubidea izango dute. Emaitza edozein izan da ere, demokraziak irabaziko du. Espainiar estatuak Catalunya eta Euskal Herriari erabakitzeko eskubidea ukatzen dio. Beldurra? Margallok tankeak aterako ditu? “Una, grande y libre” kinka larrian? Egun handia Eskoziarentzat. Baita independentzia nahi dute beste herri batzuentzat ere. Euskal Herrian ilusioz bizi dugu eguna, guretzat noiz helduko zain […]\nDiru sarreren araberako zergak eta tasak ezartzeko aukera galdu dela uste du EHBilduk\nEHBildu Bilbo 2014-09-18 10:30 Ekonomia-Lana\nEHBilduk, mozio baten bitartez, eskatu du OHZ zerga ordaindu behar duten eta 2014ko abenduan GLLa jasoko duten familiei aipatutako zergaren %20 ordaintzeko diru-laguntza zuzena ematea 2015eko ekitaldian.\nInork ez zuen esan erraza izango zenik\nBeñat Zarrabeitia 2014-09-18 10:02 Kirolak\nOngi etorriak Txapeldunen Ligara! Athleticek errealitate gordinarekin topo egin du San Mamesen. Zurigorriek eskarmentu, diziplina taktiko, maila tekniko eta indar fisiko altuko taldea topatu dute Shakhtarrengan. Azkenerako, Europako onenen arteko lehia gogorraren lehen kapituluan berdinketa ontza eman dute biek. (0-0)\nIrailaren 24an izango da 'Gabrielen Lekua'-ren azken emanaldia\nZenbat Gara Elkartea 2014-09-18 10:53 Kultura-aisialdia\nIrailaren 24an emango diogu amaiera urtebeteko ibilbideari. Iazko urrian aurkeztu genuenetik 40 aldiz jokatu dugu Gabrielen Lekua sentikaria milaka herrikideren aurrean eta datorren asteazkenean azken aldiz jokatuko dugu.\nBizkaia Irratia 2014-09-18 00:00\nEuskadi suena...en madrid euskal kulturea eta musikea erakusteko, hedatzeko eta sustatzeko asmoz jaiotako proiektua da. Emankor sareak eta Etxepare Euskal institutuak bultzatutako ekimen honegaz erakusketako zirkuitu naturala eratu nahi da. Edizino honetan musikariok entzuteko erea egongo da: Oreka TX, Jainko txiki eta jostalari hura, Willis Drummond, Travellin Brothers, Ainara LeGardon eta Tania de Sousa.\nEmankor Sareko zuzendariagaz, Amets Rodriguezegaz egin dogu berba.\nArgia 2014-09-18 00:00\nPresoen sakabanaketa lehen lerrora itzuli da Jone Artola Etxerateko bozeramaile ohiak senidea kartzelan bisitatzetik bueltan izandako istripuaren ondotik. Horrek eraginda, Bilboko udaleko EAJk eta EH Bilduk bat egin dute agiri batean presoen gerturatzea eskatuz.\nNafarren euskeraz biziteko nahiari erantzuteko ekimena abiarazo dau Kontseiluak\nBizkaie! 2014-09-18 00:00\nEuskeraz biziteko nahian pausuak emoteko dinamikea abiatu da Nafarroan, eta Hamaika egun izeneko ekimena aurkeztu dabe Kontseiluaren barruan batzen diran erakundeetako ordezkariek Paul Bilbao idazkari nagusiagaz batera egindako agerraldian. Kanpainea abiatzeko egindako bideoa aurkezteagaz batera, apirilaren 25an Anaitasunera joateko deia be luzatu dabe.\nNafarroan modu sistematikoan aplikau dan eta apliketan dan hizkuntza politikeak euskerea eta euskaldunak baztertzeko helburua izan dau. Nafarroako Gobernuak urte luzeotan helburu hori lortzeko estrategia eta modua eraldatzen eta egokitzen joan da. Vascuencearen Legea euskerea itoteko ...\nMursego, Oreka TX eta Kepa Junkera Vic-eko musika azokan izango dira gaurtik aurrera\nMercat de Música Viva de Vic jaialdia gaur hasiko da, irailak 18, eta aurten hiru euskal taldek hartuko dute parte, Etxepare Euskal Institutuaren eta Eusko Jaurlaritzaren Euskadiko Soinuak programeagaz: Mursego, Oreka TX eta Kepa Junkera. Euskadiko Soinuak programak euskal musikari bultzadea emotea dau helburu.\nEuskadiko Soinuak eta Etxeparek Mercat-eko profesionalen arteko topaketea ahalbidetuko dabe. Horrezaz gan, Bartzelonan egingo dan EuskalHerria Sona jaialdia aurkeztuko dabe. Euskal enpresek stand kolektibo bat izango dabe Mercat-ean, 39 zenbakiduna, artistak ezagutzera emoteko eta gainontzeko ...\nTeknologia barrien bitartez geografia barriak sortzen\nGorka Martinezek Ubiqarama plataformaz berba egin dau Lau Haizetara saioan. Mapa ofizialetako geografiaz aparte, eduki digitalekaz geografia "ikustezina" azaleratu gura dabe. Irailaren 27an tailer bat egingo dabe plataforma modu praktikoan erakusteko.\nXabier Mendigurenek 'Arantzak barrurantz' ipuin liburua kaleratu dau\nAzkenengo urteotan idatzitako bost kontakizun jaso ditu Xabier Mendiguren idazle eta editoreak Arantzak barrurantz (Elkar) liburuan. Nora ezean dabilzan personaiak sortu ditu, arantza zaharren bat atera behar dabenak edo barruan daukiezan bakotasunak zelan izentau ez dakienak.\nGogoz kontrako turista batek bidaiak zergatik ez dituan maite azalduko dau; bere bizitza gorabeheratsua azkenetan dala jakinik, gaztetan gauzatu bako maitasun haren kapitulua amaitu nahiko dau herrira bueltau danak; besteen traumak osatzen lan egiten dauen psikologoak gogora ekarri beharko dau, gura ez bau be ...\nArrigorriagako Udalak beste urte batez batez “Beldur barik” kanpaiñeagaz bat egin dau\nOrain dala urte batzuk Emakundek bultzatu eban bardintasunaren aldeko kanpaiña hau eta Arrigorriagako Udalak bat egin izan dau kanpaña honegaz baina aurten tokiko lehiaketea abiatu dau . Zer egin behar dan parte hartzeko azaldu deusku Igor Uzkudunek\n‹‹ Aurrekoak 1 2 3 4 ... 1755 1756 1757 1758 1759 1760 1761 1762 ... 1987 1988 1989 1990 Hurrengoak ››


Ertzain Abertzaleen Elkarteak 'mozal legearen' erreforma babestu du | Politika | Berria\nErtzain Abertzaleen Elkarteak 'mozal legearen' erreforma babestu du\nElkarteak ez du «onartzen» Herritarren Segurtasunerako Espainiako Legea aldatzearen aurkako manifestazioetan «ertzainak ere agertzea Espainiako ultra eskuineko kideekin batera».\nPolizia sindikatuak, joan den astean, Bilbon. Luis Tejido / EFE Tamaina handiagoan ikusi\nEspainiako Gobernua Herritarren Segurtasunerako Legea erreformatzeko proposamen bat lantzen ari da, eta legean aldatu litekeenaren aurkako manifestazioak egin dituzte sindikatu ugarik. Hamar sindikatuk egin zuten bat joan den astean Bilbon eginiko bilkuran, Plaza Eliptikoan: Erne, Euspel, Sipe, SVPE-PLES, IGC, AUGC, CEP, SPP, SUP y UFP. Salatu zuten, besteak beste, legearen erreformari jarraikiz herritarrek komunikatu gabeko «bat-bateko elkarretaratzeak» egin ahal izatea.\nBesteak beste, sindikatuok kritikatu dute herritarrek Polizia grabatu ahal izatea, eta sare sozialetan zabaltzea, horrek poliziak «babesgabe» uzten dituelakoan. «Oso zaila da irudiak eta bideoak sareratzen dituzten pertsonen aurka jotzea. Gure lana zaila da. Gauzak okertzen direnean, geuk hartu behar dugu esku, eta, egoera horretan, geure lana itsusia izaten da».\nGuztiak ez datoz bat, ordea. Ertzain Abertzaleen Elkarteak babestu egin du mozal legearen erreforma: «Ezin dugu onartu Ertzaintzako sindikatu batzuetako buruzagiek legearen aldatzearen edo derogatzearen aurka agertzea, ezta legea indargabetzearen aurkako manifestazioetan ertzainak agertzea ere Espainiako ultraeskuineko kideekin batera, egite horrek euskal gizartearen zati batek, Ertzaintza osatzen duten gizon eta emakumeen sentimendua hori dela pentsaraztea ekarri dezakeelako. Errealitatetik oso urrun dago eta».\nElkarteak dio Ertzaintza eta ertzain gehienak «gizartearen eskubide eta askatasunen alde» daudela, eta jakitun direla lege horrek dakarren «manifestazio eskubidearen mugaketa. Manifestazio eskubidea herriaren polizia bati atxikita dago, gizartea babestea delako gure zeregina, herritarrek bere manifestazio eskubidea erabili dezan, hori baita Ertzaintzak gizarte demokratiko batean egiten duen lana». Era berean, salatu dute legearen aurkako mobilizazioak «politikoak» direla eta «eskuin muturreko ideologia bati lotuta» daudela: «Ertzaintzak ezin du muturreko ideologien ondoan egon, eta ezin du gizartearen eskubideei eraso eginez bere eskubideak defendatu».


Feux - Wikipedia, entziklopedia askea.\nGardefort, Groises, Herry, Jalognes, Lugny-Champagne, Saint-Bouize, Sancergues eta Vinon\n173 (%50.9) 170 (%50)\nFeux Frantziako udalerri bat da, Cher departamenduan dagoena, Erdialdea-Loira Harana eskualdean. 2013an 341 biztanle zituen.\n2007an Feux udalerrian erroldatutako biztanleak 343 ziren. Familiak 152 ziren, horien artean 40 pertsona bakarrekoak ziren (20 bakarrik bizi ziren gizonak eta 20 bakarrik bizi ziren emakumeak), 56 seme-alabarik gabeko familiak ziren, 44 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 247 etxebizitza zeuden, 153 familiaren etxebizitza nagusia ziren, 69 bigarren erresidentzia ziren eta 25 hutsik zeuden. Etxebizitza guzti hauek 244etxeak ziren. 153 etxebizitza nagusietatik 132 bere jabearen bizilekua ziren, 15 alokairuan okupaturik zeuden eta 6 doan lagata zeuden; 1ek gela bat zuen, 12 etxek bi zituzten, 32 etxek hiru zituzten, 47 etxek lau zituzten eta 61 etxek bost zituzten. 137 etxek euren parking plaza propioa zuten azpian. 70 etxetan ibilgailu bat zegoen eta 70 etxetan bat baino gehiago zituzten.\nFeux udalerriko biztanleria-piramidea 2009an .\n2007an lan egiteko adina zuten pertsonak 204 ziren, horien artean 151 aktiboak ziren eta 53 inaktiboak ziren. 151 pertsona aktiboetatik 142 lanean zeuden (87 gizon eta 55 emakume) eta 9 langabezian zeuden (3 gizon eta 6 emakume). 53 pertsona inaktiboetatik 21 erretiraturik zeuden, 13 ikasten zeuden eta 19 "bestelako inaktibo" gisa sailkaturik zeuden.\n2009an Feux udalerrian 156 unitate fiskal zeuden, 339 pertsonek osaturik. Pertsona bakoitzeko diru-sarrera fiskalaren mediana urteko 16.539 euro zen.\n2007an zeuden 17 komertzioetatik, 1 erauzte enpresa zen, 2 janari enpresak ziren, 1 bestelako produktu industrialen fabrikazioko enpresa zen, 5 eraikuntza enpresak ziren, 4 ibilgailuen saltze eta konpontze enpresak ziren, 1 zerbitzu enpresa zen, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 3 ibilgailuen konpontzeko eta nekazaritza tresnetako lantokiak ziren, 1 margolaria, 1 argiketaria, 2 eraikuntza enpresak eta 1 ile apaindegia.\n2000. urtean Feux udalerrian 12 nekazaritza-ustiategi zeuden, 1.377 hektarea erabiltzen.\nMultimedia: Feux (Cher)\nBNF: 15249440j (data)


Musikazuzenean agenda Traccion + The Wizards + Los del Rayo\nTraccion, The Wizards (argazkian) eta Los del Rayo taldeak indarrak batuko dituzte Atarrabiako Totem aretoan jotzeko. Urtarrilaren 19an izango da, arratseko 20:00etatik aurrera.\n2009an Iruñean sortutako taldea. Gaur egun Zarzosa anaiez osatutako taldea, Alfonso kitarra eta David baxua. Tracción taldearen fundatzaileak, beraiekin batera Julen baterian eta Tol abeslaria, SujetoK taldetik etorriak.\nTracción bere hirugarren diskarekin “Renacer” datoz bueltan.\nThe Wizards estatuko errebelazio taldea da 70 hamarkadako Hard Rock eta Occult Rock susperraldian.\nLos del Rayo punk jarrera duen hard-rock taldea da, 80. hamarkadako amaieran sortua. 1994an agur esan ondoren 20 urte beranduago kaña emateko prest itzuli ziren.\nLos Compadres del Ritmo + Natu…


Ezagutzaren Clusterrak — IMH\nEzagutzaren Clusterrak IMHk Clusterreko foroan elkarlanean jardun du beste 20 erakunderekin batera, euskara enpresetan txertatzeko gogoeta eginez https://www.imh.eus/eu/albisteak/ezagutzaren-clusterrak https://www.imh.eus/eu/albisteak/ezagutzaren-clusterrak/@@download/image/1114795170.jpg\nIMHk Clusterreko foroan elkarlanean jardun du beste 20 erakunderekin batera, euskara enpresetan txertatzeko gogoeta eginez\nKudeaketarako ezagutzaren garapena eta aplikazioa sustatu, piztu eta babesteko eginkizuna duen Enpresa Kudeaketarako Ezagutzaren Cluster Elkarteak lan munduan euskararen erabilera areagotzeko bideez eztabaida prozesu bat egin zuen 2004. urtean, "Euskara eta kudeaketa" foroaren barnean. Prozesu horren emaitza Euskara enpresaren kudeaketan. Gakoak eta esperientziak liburuan jaso dute.\nLiburua Bilboko Euskalduna jauregian aurkeztu zen, 2005eko apirilaren 26an. Bertan izan ziren Juan Jose Duque, Ezagutza Clusterreko lehendakariordea; Miren Azkarate, Kultura sailburua; Andres Urrutia, euskaltzainburua; Patxi Goenaga, Hizkuntza Politikarako sailburuordea; eta, txostengileen izenean, Agurtzane Loidi, Elhuyar Aholkularitzakoa.\nTxostenak azterketa bat jasotzen du, euskararen erabilerak gaur egun esparru sozio-ekonomikoan duen egoeraz. Enpresen kudeaketan euskara txertatzeak izan dezakeen balio erantsiaz eta arrakastarako gakoak azaldu ostean, zortzi esperientzia praktikoren berri ematen du (Batz S. Koop., EiTB, ESTE-EUTG, IMH, Labein Fundazioa, Mondragon Goi Eskola Politeknikoa, Tekniker eta Euskal Herriko Unibertsitatea).


Abuztuaren 24tik aurrera Zubiaurrenea eta Bordaberri kaleak ibilgailuentzat itxita egongo dira – Usurbil Eginez\nAbuztuaren 24tik aurrera Zubiaurrenea eta Bordaberri kaleak ibilgailuentzat itxita egongo dira\nPlanoa: Usurbilgo Udala\nUsurbilgo Udalak jakinarazita, abuztuaren 24tik (astelehena) aurrera 8-10 egunez Bordaberri eta Zubiaurrenea kaleak itxita egongo dira ibilgailuentzat. Udalak ingurune honetako portaletan bandoa jarri du, bertako bizilagunek honen berri izan dezaten. Dena den, kale hauen itxierak herritar guztiei eragiten die, herri barruko mugikortasuna aldaraziko baitu. Udalak kaleratutako planoan laranjaz dauden eremuak kale horretako biztanleentzat mugatu dira eta horiz dauden kaleak berriz, moztuta egongo dira. Lan hauek irauten duten bitartean, herritarrei zuzentasunez jokatzeko eskaera egin zaie, trafiko seinaleak, aparkalekuak eta oinezkoak errespetatzea hain zuzen ere.\nInguru honetan irisgarritasuna hobetzeko lanetan ari dira hainbat hilabetez. Oinezkoak lehenesteko egokitze lanetan dira Mikel Laboa plaza eta Artzabal lotzen dituen eremua. Eta momentuz horretan jarraituko dute astelehenetik aurrera.\nUdalak jakinarazitako aldaketak\nZubiaurrenea kalera sartu-irteerak biribilgunetik barrena egingo dira.\nBordaberri kaleko noranzkoa aldatu egingo da.\nErreka Txikitik gora hartu beharko dute bertakoek.\nOptika aurreko kaleko noranzkoa aldatu egingo da, behin-behinean.\nBi kaleotako aparkalekuak bertakoentzat baino ez dira erabilgarri izango.\nLau hilabeteko lanak\nUztaila erdialdean, Mikel Laboa plaza (frontoi atzealdea) eta Artzabalgo parkea lotzen dituen bidea herritarrentzako irisgarriagoa izateko lanak abiatu zituen Sasoi Eraikuntzak enpresak. Lau hilabete iraungo dutela aurreikusia du Udalak. Obra osoaren kostua 161.744,95 eurokoa da, eta ia erdia (%46,96, hau da, 75.950,86 euro) aurreztuko du udalak, irisgarritasuna hobetzeagatik Eusko Jaurlaritzak emandako dirulaguntza bat lortu baitu.\nBi lan eremu\nLehen eremua: Artzabalgo parke sarreratik Kontzeju Zarra eta Zubiaurrenea kaleek bat egiten duten guneko zebra bidea legoke. Tarte honetan, oinezkoei lehentasuna emateko lanak bideratuko dituzte. Horretarako, Borda Berri kaletik behera doan kaleko espaloia, Zubiaurrenekoa eta Artzabalgo parke sarrerakoa batu egingo dituzte, modu horretara, parkeari presentzia handiagoa emateko. Zubiaurrenea kalea, orain arte, bi norabidekoa izan da, eta, aldaketekin, norabide bakarrekoa bihurtuko da (Borda Berri kaletik Zubiaurrenera eta handik gora joateko), eta, horrez gain, espaloia handitu eta eserlekuak eta zuhaitzak jarriko dituzte.\nBigarren eremua: Zubiaurreneatik Kontzeju Zarra kalean gora Mikel Laboa plazaraino egingo dituzten lanen helburua oinezkoen konexioa txukuntzea da. Hala, berrituta, Mikel Laboa plaza Askatasuna plaza aldera hedatuko da: ibilgailuek jada, ez dute Mikel Laboa plazaren sarreran aparkatzeko aukerarik izango, dena maila berean berdinduta geldituko baita, galtzada-harri mota berarekin, eta hor ere zuhaitzak eta eserlekuak jarriko dituzte. Askatasuna plaza aldeko espaloian, lehorrean leundutako hormigoia botako dute, eta parekoan, berriz, baldosa hidraulikoa jarriko dute.\nUsurbilgo Udala: “Mikel Laboa eta Artzabal arteko kalean egiten ari diren obrak direla-eta, astelehenean Zubiaurrenea eta Bordaberri kaleak itxi egingo dituzte trafikoarentzat, eta 8-10 egunetan itxita egongo dira. Bi kaleotako aparkalekuak bertakoentzat baino ez dira erabilgarri izango. Hala, Zubiaurrenea kalera sartu-irteerak biribilgunetik barrena egingo dira, eta Bordaberri kaleko noranzkoa aldatu egingo da, eta Erreka Txikitik gora hartu beharko dute bertakoek. Halaber, Optika aurreko kaleko noranzkoa ere aldatu egingo da, behin-behinean”.\nPosted on 2020/08/23 by usurbileginezPosted in Orokorra\nAurrekoa Aurreko sarrera: 30 urte… Arrantzale maitagarri gogoan diat hire irri…\nHurrengoa Hurrengo sarrera: Usurbilgo Udalak operarioen lan-poltsa osatzeko zerrendak onartu ditu behin-behinean


Hanburgesa begetalak jogurt saltsarekin - Kaiku Km0\nHanburgesa begetalak prestatzeko:\nZenbait barazkien mamia: azenarioa, erremolatxa eta apioa (ustiapen-produktua)\n½ tsp ziape-ale\n100 g arto-irin\nJogurt saltsa egiteko:\n2 jogurt natural Kaiku Bifi Km0\nHozkailuan barazkiak dituzu eta ez dakizu horiekin zer egin? Plater begetariano benetan gozoa proposatzen dizugu! Hanburgesa begetalak jogurt saltsarekin, itxura ona dauka, ezta? Bada, zapore hobea dutela ziurtatzen dizuegu!\nHanburgesa begetalak prestatzeko: bol zabal batean arrautza irabiatuko dugu. Barazkien mamia, ziapea, irina, gatza, piperbeltza eta perrexil txikitua gehituko ditugu.\nDena ondo nahastuko dugu nahasketa homogeneoa lortu arte eta 40 bat gramoko hanburgesak egingo ditugu.\nOliba-olioa duen zartagin batean kozinatuko dugu bi aldeetatik eta plateratuko dugu.\nJogurt saltsa egiteko: beste bol batean jogurtak gazta-kremarekin, lima-urarekin, gatzarekin eta espeziekin nahastuko ditugu. Nahasketa irabiatuko ditugu eta saltsaontzi batean jarriko dugu hanburgesekin batera.\nErrezeta honetan ustiapen-produktua barazkien mamia izatea proposatzen dugu, zukuak egitean zati likidotik bereizten dena. Orokorrean uxatu ohi da, baina barazkiaren % 80 da. Birrindua ateratzen denez, ideia ontzat ikusten dugu hanburgesa begetalak prestatzeko erabiltzea: osasuntsuak, oso gozoak eta errezetaren protagonista den jogurt saltsarekin konbinatuak\nHanburgesa begetalak jogurt saltsarekin\nMiniopiltxoak esnearekin eta txokolatezko pipitekin


Cardenas Fundazioak eta Debako Udalak V. literatur lehiaketa antolatu dute\nBosgarren urtez antolatu dute Udalak eta Cardenas Fundazioak Debako literatur lehiaketa. Aurtengo gaia San Roke ermita izango da, eta parte-hartzaileek 2019ko martxoaren 17a baino lehen entregatu beharko dituzte euren lanak turismo bulegoan.\nDebako Udalak ke detektagailuak instalatu ditu 75 urtetik gorako adinekoen 204 etxebizitzetan\nPasa den irailean abiatu zuen Udalak adinekoen etxebizitzetarako suteen prebentzio kanpaina. Bakarrik bizi diren 75 urtetik gorako adinekoen etxebizitzetan segurtasun baldintzak aztertu dituzte, hauen zein gertuko bizilagunen babesa bermatu asmoz.\nDatorren asteazkenean, urtarrilaren 23an, aurkeztuko du Geoparkeak UNESCOren Munduko Geoparkeen aldizkari berria. Bertan izango da UNESCO Geoparkeen Sare Globaleko koordinatzailea, Nickolas Zouros.\nDebako hondartzan surf ikastaroak eskaini ahal izateko baimenak erdiesteko deialdi publikoa\nUdalak bi baimen onartuko ditu gehienez ere urte osorako; eta horiek bi urteko iraupena izango dute, luzatzeko inolako aukerarik gabe. Udako denboraldian Debako hondartzan beren zerbitzuak eskaini nahi dituzten surf eskolek, hortaz, eskabidea aurkeztu beharko dute udaletxean urtarrilaren 31 baino lehen.\nBadator II. Sorginetxe Big Wave Erronka!\nEuskal Herriko Surf Federazioak bigarrenez antolatu du Euskal Herriko olatu erraldoien txapelketa, eta aurten ere Deban egingo da. Egun bakarreko txapelketa, urtarrilaren 12tik martxoaren 31 bitartean izan daiteke; itsasaldien arabera.\nBaratza proiektuarekin jarraitzeko asmoz, beste bost urtez alokatuko du Udalak erriberako lursaila\nProiketu hau laneratzeko eta gizarteratzeko zailtasunak dituzten pertsonei zuzenduta dago, autonomia pertsonala garatu eta gizartean integratu daitezen.\n2019ko urte berriko ferian eguraldia hotz, baina giroa bero\nUrtarrilaren 5ean ospatu zen Deban Soro Feri Eguna. Eguraldia lagun, jende ugari hurbildu zen baserriko produktuen postuak eta ganadu erakusketa ikustera. Udalak 3.025€ banatu zituen fruta, barazki, ezti eta gazta lehiaketetan.\nUrte Berriko 43. Idi Probak\n14 izango dira 2019ko idi probatan lehiatuko diren idi pareak. Urtero bezalaxe, Euskal Jolas pilotalekuko probalekuan izango dira norgehiagokak. Atzo hasi ziren eta hilaren 7ra bitarte, lau saio izango dira.\nETSk Arronamendiko tunel zaharrak itxiko ditu urtarrilean\nLur mugimenduak egon dira, eta tunelen egonkortasuna arrisku larrian dago.\nDanobateko lantegi zaharraren lursaila alokatuko du Udalak ibilgailuentzako aparkaleku publiko bat egiteko\nAbenduaren 26tik 29ra Animadeba animazio zinemaldia izango dugu Deban\nUdalak hamaikagarrenez antolatu du animazio zinemaldia herrian, eta beste behin, lau eguneko egitarau zabala prestatu du haur, gazte zein helduentzat.\nDeba-Mutriku zubian prestatzen ari diren oinezkoen pasabidea martxoan irekiko da\nTamaina handiko egitura metaliko bat jarri da 1. eta 3. zutabeen gainean uztailean kolapsatu zen gangari eusteko, eta, halaber, oinezkoen sarbide bat jarri ahal izango da Deba eta Mutrikuko ertzen artean.\nUrtero bezala, Debako Udaleko berdintasun sailak “Emakumeenganako indarkeriaren aurkako nazioarteko egunaren” inguruan hainbat ekimen antolatu ditu. Ekintza hauen helburu nagusia Debako herritarrak gai honen inguruan sentsibilizatzea da.\nArratoiak hiltzeko tratamendua\nDatorren astean arratoiak hiltzeko tratamendua egingo dute Deban nahiz Itziarren\nDeba eta Mutriku lotzen dituen kostako errepidea itxiko dute astelehenean\nBost egunez egongo da itxita errepidea, Ipitxarriko bihurgunea egonkortu bitartean.\nIX. Animadeba Gortina Lehiaketa\nAnimadeba Gortina Lehiaketako oinarriak argitaratu dira. IX. edizio honetako lan saritua 2019ko Animadeba animazio jaialdia iragartzeko erabiliko da. Partaideak unibertsitatean edo animazio eskolaren batean matrikulatuta egon beharko dira, eta lanak 2018ko abenduaren 17a baino lehen entregatu beharko dira.\nIkastaroa azaroaren 6tik 15era eskainiko da eta doakoa izango da. Geoparkean gidari lanetan ari direnei edo etorkizunean gidari lanetan jarduteko interesa dutenei dago zuzenduta.\nBeirak bizitza asko izan ditzake, birziklatu ezazu\nDebabarreneko Mankomunitateak, Ecovidriokin batera, beirazko ontzien gaikako bilketaren aldeko sentsibilizazio kanpaina garatuko du, jasotako beira kopurua eta jasotako beiraren kalitatea gehitzeko asmoz.\nDeban ere langabetuen kopurua beherantz\nEnpleguaren egoera hobera egin du eta Debako langabetuen kopurura %28 gutxitu da azken urtean. Debegesak egindako Debabarreneko enpleguaren egoera txostenaren arabera 169 debar langabetu zeuden erregitratuta Lanbiden 2018ko abuztuan, 103 emakumezkoak eta 66 gizonezkoak, 2017an baino 67 langabetu gutxiago alegia.\nBeldur barik jarrera partekatu!\nGazteei zuzendutako ikus-entzunezko Beldur Barik lehiaketa martxan da. Programa hau urtero egiten da gazteekin indarkeria matxista prebenitzeko asmoarekin. Aurtengo edizioko leloa "Beldur barik jarrera partekatu" izango da, sare sozialei erreferentzia eginez, kultura matxistaren zein indarkeria sexistaren adierazpen desberdinak eraldatzeko norbanako zein taldekako konpromisoa zabaltzeko.\nABAOko emanaldietarako prezio bereziak, Aitzuri abesbatzaren ekimen bati esker\nAitzuri abesbatzak proposatuta, ABAO-k udalentzat duen eskaintzan sartuko da Debako Udala, eta debarrok 2018-2019 denboraldiko zenbait ikuskizunetarako sarrerak prezio berezietan (59€tan) erosi ahal izango ditugu.\nHitzordua, igandean, goizeko 10:00etan, Itziarko Zelaitxikin izango da (Deba). Parte hartzea doakoa da, eta parte hartu nahi dutenek aurrez izena eman behar dute ingurumena@geoparkea.com helbidera mezua bidaliz.\nUdal Plenoak Euskaraldia udal barruan sustatzeko erakunde-adierazpena onartu du\nPasa den osteguneko osoko bilkuran Gipuzkoako udal guztietan aurkezten ari diren adierazpen bateratua onartu zuten, euskararen erabilera indartzeko udazken honetan egingo den "Euskaraldia" izeneko egitasmoa babesteko.\nEsan Udalari, herritarren eskaerak eta iradokizunak kudeatzeko tresna berria\nHerritarrengana gerturatu eta partaidetza sustatzeko helburuarekin, Debako Udalak "Esan Udalari" ataria jarri du martxan.\n2017-2018 ikasturtean euskara ikasi edo UEUko ikastaroetan parte hartu duten debarrentzat dirulaguntzak\nPasa den ikasturtean euskara ikasi edo UEUko ikastaroetan parte hartu duten debarren artean dirulaguntzak banatuko ditu Udalak. Laguntza jasotzeko hainbat baldintza bete beharko ditu eskatzaileak eta beharrezkoak diren agiri guztiak 2018ko urriaren 13ra bitartean entregatu beharko ditu udaletxeko harrera bulegoan.\n« » 1 2 3 4  6 7 8 ... 20


Nor-bederak bere buruari uko egiteaz.\n1. JESUSEK. Nere haurra, zure lokarriak ez ditzazketzu hauts osoki, non ez diozun zure buruari uko egiten. Estekan dira bizi beren burua maite dutenak eta berentzat ari direnak. Beha: goseak dira, begiluzeak; norat haize harat aise dabiltza; beren mainak bilhatzen dituzte, ez nere atsegina; amets zoro batzuek derabiltzate har-uzka, ezin eginak nahi baitituzte egin. Jainkoaren ganik ez diren guziak erorkor dira alabainan.\nHitz labur eta mamitsu hoik atxik buruan: utz guziak eta kausituko ditutzu denak; zure nahikerier egin uko eta bakea aurkituren duzu. Hitz hoik alha gogoan; obratuko ditutzularik, orotaz jakintsu izanen zira.\nARIMAK. Jauna, ez da hori egun bateko lana, ez haur josteta bat; aitzitik, hitz labur hoiek saindutasunaren gain gaineko mailerat heltzeko behar den guzia daukate beren baitan.\n2. JESUSEK. Nere haurra, ez duzu zeren gibelerat egin ez etsi bertutearen goienerako bidea zoin den entzutearekin; bainan goien hortarat heltzerat bermatu edo bederen zure ahal guziaz heltzerat lehiatu.\nAh! hortaratua bazina eta zure buruaren ez maitatzerat heldua! Heldua bazina nere eskupeko egoiterat eta eman dautzutan buruzagiaren meneko! Orduan zinitazke nere gizona eta zure egunak oro baloazke bozkarioan eta bakean.\nHanitz gauza baditutzu oraino utzi beharrak; nere gatik ez badiozute uko egiten guzier, galdatzen duzuna ez duzu ardietsiko. Sinets nezazu: aberastekotz, suak garbitu urrea eros ezadazu; hitz garbiz, eros ezadazu mundu guzia oinkatzen duen zerutikako zuhurtzia.\nHunen biltzeko, lurreko zuhurtziari uko egiozu, bai eta jendeek zutaz diotenari eta zuhauk zeure buruaz daukazunari.\n3. Erran dautzut: jendeek balios eta edertzat dauzkatenak utzkitzu, ezdeustzat dauzkatenen erosteko; zerutikako zuhurtzia, ezen, ezdeusa eta txarra zaiote, ahantzirik ere daukate kasik; ez duelakotz hak bere buruaz harrokeriarik eta lur gainean laudoriorik nehon ez bilhatzen.\nHanitzek hura ezpain muturrez goresten dute, bainan beren urratsetan hartarik urrun daude; hanitzentzat gorderik dagon perla baliosa delarik bizkitartean.


Irekia Eusko Jaurlaritza - Gobierno Vasco :: Euskadik bere turismoaren nobedadeak aurkezten ditu Expovacaciones azokan\nEuskadik bere turismoaren nobedadeak…\n· Gastronomia oinarri duen 480 m2-ko standak Euskadiren turismoak duen eskaintza guztia erakutsiko du.<?xml:namespace prefix = o ns = "urn:schemas-microsoft-com:office:office" />\n· “euskadigozaezazu” webguneak Euskadiren enbaxadore egiteko gonbidapena luzatuko du eta 3 turismo-esperientzi “top” eta abuztuan Bizkaian, La Oreja de Van Gogh ikusteko bi lagunentzako 5 gonbidapen“VIP” zozketatuko ditu.\nEuskal turismoaren bi urterik onenekin eta hazkunde historikoekin, Eusko jaurlaritzaren Industria, Berrikuntza, Merkataritza eta Turismo sailak, Basquetour-Turismoaren Euskal Agentziaren bidez, Expovacaciones azokaren edizio berri baten parte hartuko du, bihartik hasi eta datorren 13ra arte, Bec-en (Barakaldon).\nStanda, Madrilgo FITUR eta Bartzelonako SITC azoketan erabilitakoaren 480 m2-ko adaptazio bat, 3. pabilioian egongo da eta gastronomian inspiratuta dago. Kanpoaldean, irudi ezberdinek Euskadiko lau gastronomia “top” esperientzietaz gozatzeko gonbidapena izan nahi dute: “Txakolina”, Arabako Errioxako Ardoa”, “Gastronomia Tailerra” eta “Bilbo itsasontzian”, hain zuzen ere eta aldiz, barnean Eusko Jaurlaritzak Euskal merkatuan sustatu nahi dituen turismo produktuen irudiak azaltzen dira: “Hiriko irteerak”, “Gastronomia eta enoturismoa”, “Euskadin zehar” eta “Natura aktiboa”, hain zuzen ere.\nBakoitzak bere gunea izango du, “Euskadira ongi-etorria”-renaz gain eta guztiak erdiko plaza baten inguruan kokatuko dira, “plater” bat irudikatzen duen pantaila batek burututa, non Euskadiko turismo esperientzi ezberdinei buruzko irudiak eskainiko diren. Plaza standaren ardats nagusia izango da eta erakusmahai ezberdinen arteko lotura izatea eta hauetara iristea erraztuko du.\nBaina gune hau, aipatutako erabilpenaz gain, “ipad gunea” barneratzeko ere erabiliko da eta aurtengo nobedadea bertan bisitariek, “euskadigozaezazu” webgnearen bidez, bi zozketa erakargarritan parte hartzeko aukera izango dutela da, alde aurretiaz Euskadiko enbaxadore eginez gero: 2 lagunentzako 3 turismo esperientzi “top”-en zozketan eta 3 turismo-esperientzi “top” eta abuztuan Bizkaian, La Oreja de Van Gogh ikusteko bi lagunentzako 5 gonbidapen“VIP”-en zozketan, hain zuzen ere. Horretarako, pantailaren azpian, 8 jankiderentzako mahai batean, platerren ordez “ipad”-ak egongo dira, Euskadiko turismo webguneetara sartzeko eta euskal elkartearen turismo esperientzirik onenak aurkitzeko erabili ahal izango dira.\nGainera, euskal turismoaren interneten bidezko telebistak, www.tveuskadi.net, bere tokia izango du eta handik Euskadiren standean Expovacaciones 2012 azoka ospatzen den bitartean gertatzen den guztiaren berri emango du.\nAzkenik, aipatzekoa da standaren irisgarritasuna hobetu egin dela mahaien alde bat jaitsiz, eta erakusmahai nagusian, pertsona gorrentzat, soinua handitzeko kirikil magnetiko bat jarri da.\n"Ordiziako azoka. Zentzumenentzako oparia"\nEuskadiko eskaintza turistikoa kontsumitzen «lehenak» izateko eskatu die Jaurlaritzak EAEko herritarrei


Uzt- 23 Kalderetea – Ase eta Gose\nHegoaldean, Nafarroan eta Araban, etxetik kanpo batik bat, nekazariak talde-lanak (eta, egun, herriko festen edo antzeko ospakizunen ondoriozko parranda) egitera elkartzen zirenean, prestatu eta kontsumitu izan duten jakirik ezagunenetako bat da.\nHastapenetan jaki soila bazen ere (ogia edo patata, gosea kentzeko, eta berduraren bat, gustua emateko, ur santuaren laguntzari esker; errekan karramarrorik, arboletan perretxikorik edo hegaztirik egokitzen bazen, bejondeiela!), kalderetearen osagaiak biderkatu egin dira: ahal den haragia (oilaskoa, aharikoa, urdea, untxia, txahala, txoriak, erbia…) eta patatak izaki, barazkiek (azenario, tipula, azalore, baratxuri, borraja…) eta hestekiek (txorizoa) ezinbesteko grazia ematen diote.\nJatekoa ontziak bataiatu du, beste askotan bezala (sartenekoa, marmitakoa, eltzekoa…): su gainean egongo den hiru hankadun pertza burdinazko sendoak. Esan gabe doa, kalderetea dagoeneko ez da merkea, ez eta prestatzen erraza ere.\nBaina badu alderdi zoragarri bat: talde-lanean osatzen da, denek edo ia denek hartzen dute parte jakia moldatzean, denak kezkatzen dira, askok abilezia erakutsi behar dute, sua piztu behar da, janaria jai giroan luzatzen denez, ez da gosea kentze hutsa, konbibentzia baizik, telebistarik ez ohi dagoen lekuetan egiten da… Gauza bera ote da hori egin eta pizza bat telefonoz enkargatzea?


Honen bilaketa egin duzu boxeoa • ZUZEU\nBoxeoa, bizitzarako argibidea\nBoxeoa, bizitzarako argibidea - Gaur egun bizi garen gizarte ezjakin honen zati handi batek boxeoa ez du begi onez ikusten kirol honetan bi pertsonek elkar jotzen dutelako. Baina, hain zuzen ere, p...\nEstreinaldiak: Otsailak 22 Destroyer Iraganean desertuko delinkuente banda arriskutsu batean infiltratutako polizia da Erin Bell (Nicole Kidman) protagonista. Polizia operazio hark ustekabeko ...\nEuskal Selekzioaren hurrengo partida epaitegietan izango da - Gaur bertan egin du Euskadiko Futbol Federakundeak Euskal Selekzioaren ofizialtasunari buruzko batzarra. Durangon izan da, San Agust...\nDantzak homosexual bihur zaitzakeela uste duen jende hori - Kattalin Agerrek, Dantzan.eus atarian. . Billy Elliot musikala eten dute Hungarian mutikoak gay "bihurtzeagatik". Hungariako ...\nLoma vs Rigo - 2017ko abenduaren 9an Vasyl Lomachenko ukraniarraren eta Guillermo Rigondeaux kubatarraren arteko profesional mailako boxeo borroka ospatu zen New Yorkeko Madison Square Garden areto...\nTitular deigarria jarri nahi izan diogu emakumezkoen kirolak prentsan jasotzen duen oihartzun eskasa salatzera datorren testuari. Erantzukizuna gizarteari dagokio, eta parekotasuna esparru guztietan g...\nPhilippe eta Beñat: Bisaiak\nPhilippe eta Beñat: Bisaiak Bisaiak ...Philippe Lassalle Astis "Filipo" Proiektua aitzina eramatea erabaki eta elkarrizketatuen bila hasi ginenean, jende ugarik gomendatu zig...\nEneritz Borinaga: “Indarrak agortzen zaizkizunean, estrategia da salba zaitzakeen bakarra”\nBi urte eskasean Euskal Herriko boxeoan erreferente bihurtzeko denbora izan du Eneritz Borinagak. EAEko txapelduna da boxeo olinpikoan, 54 Kg. arteko kategorian....\nGaur, kirol, kultur, euskalgintza... arloko hainbat lagunek Hamaika gara ekimenarekin bat egiten dutela adierazteko agerraldia egin da. "Ekimenarekin bat egiten dugula adierazteko, batetik eta herri...\n"Nazioa, estatua eta eztabaida" izenpetu du Javier Vizcaínok bere eguneroko zutabea. Eta azken egunotan irakurri dudan titulu esanguratsuena iruditu zait, nazioa, estatua eta eztabaida bereizi...\nBerez ez zuen konplikaziorik behar: hamahirugarren edizioa zen eta aurreko urteetan, egoki baino hobeto antolatua zeukan ekitaldia Donostiako Orio ekoizpen etxeak. Lehendakaritzatik, EITBren Bilbok...\n[Barruan Gaude] Luistxo Fernandez - Bera da Spartacus


(...) ikusten da Eremutik Independentziaren eta Aurrekontzepzioei buruzko independentziaren artean.\nEra berean, analisi faktoriala egin eta gero, koerlazio positiboa agertu da Eremutik Independentziaren eta Itaun32ko PKI eta PK2 faktoreen artean (.014 eta .031 esanahikortasun-mailak).\nBestalde, Eremutik Independentziak, negatiboki koerlazionatzen du Itaun32ko PK3-rekin (.051 esanguratasun-maila).\nEsan daiteke, beraz, gure hipotesia gehienbatean egiaztatu egiten dela, hots, koerlazio positibo esanguratsua agertzen dela Eremutik Independentziaren eta inguruneko prekontzepzioei buruzko independentziaren artean.\nBaina, Eremutik Independentziak, inguruneko kontzepzioenganako independentzia ekartzen duen bezalaxe, joera handiagoa ematen du norberaren teoria pertsonaletan zentratzeko.\nHorregatik, gerta daiteke, Eremutik Independentziaren eta teoria prebioekiko independentziaren artean koerlazio negatiboa agertzea, Itaun32-ko PK3rekin gertatzen den bezala.\nGerta daiteke ere, bi indar kontrajarriek elkar ezabatzea, eta koerlazio esanguratsurik ez ematea, beste gai-multzo batzuetan gertatzen den bezala.\nNeskak dira, prekontzepzio okerrekiko atxikimendu handiena dutenak.\nEgia da, prekontzepzio okerren batek indarra galtzen duela, haurrak adinean aurreratu ahala, baina beste batzuek indarra irabazten dute.


Herri Eskola, Zumaia | Bertso saioa\nBertso jaialdia egingo da Zumaian, abuztuaren 14ean. Beñat Lizaso, Nerea Ibarzabal, Eli Pagola eta Agin Larburu ariko dira bertsotan; gai-jartzailea Ane Ezenarro izango da. Saioa 19:30ean izango da, Herri Eskolako patioan (Sagarbiden). Eguraldi txarra egiten badu, Zumaiena ikastetxeko aretora eramango da. Gonbidapenak abuztuaren 13tik aurrera izango dira eskuragai turismo bulegoan. Pertsonako bi gonbidapen emango dira. Banatu gabe geratzen badira, egunean bertan emango dira atean.\nBertso jaialdia Herri Eskola\nBertso jaialdia egingo da Zumaian, abuztuaren 14ean. Beñat Lizaso, Nerea Ibarzabal, Eli Pagola eta Agin Larburu ariko dira bertsotan; gai-jartzailea Ane Ezenarro izango da. Saioa 19:30ean izango da, Herri Eskolako patioan (Sagarbiden). Eguraldi txarra egiten badu, Zumaiena ikastetxeko aretora eramango da.\nGonbidapenak abuztuaren 13tik aurrera izango dira eskuragai turismo bulegoan. Pertsonako bi gonbidapen emango dira. Banatu gabe geratzen badira, egunean bertan emango dira atean.\nKeixeta: Izotz ertzak\nIzotz ertzak du izena Keixeta artistak Alondegiko Oxford aretoan zabalduko duen erakusketak. Abuztuaren 14tik 30era bitartean egongo da. Ordutegia: egunero, 18:30etik 20:30era; asteburu eta jaiegunetan, 12:30etik 14:00etara eta 18:30etik 20:30era.\nKeixeta: Izotz ertzak Oxford aretoa (Alondegia)\nIzotz ertzak du izena Keixeta artistak Alondegiko Oxford aretoan zabalduko duen erakusketak. Abuztuaren 14tik 30era bitartean egongo da.\nOrdutegia: egunero, 18:30etik 20:30era; asteburu eta jaiegunetan, 12:30etik 14:00etara eta 18:30etik 20:30era.\nSantiago Segurak zuzendutako komediaren jarraipena da hau. Orain amaginarreba izango du bisitan. Pelikula bi asteburutan emango da, abuztuaren 14tik 17ra, eta hilaren 21etik 24ra. Ordutegia: ostiralean, larunbatean, igandean eta astelehenean 19:30ean.\nPadre no hay más que uno 2: La llegada de la suegra Aita Mari aretoa\nSantiago Segurak zuzendutako komediaren jarraipena da hau. Orain amaginarreba izango du bisitan.\nPelikula bi asteburutan emango da, abuztuaren 14tik 17ra, eta hilaren 21etik 24ra.


Hain zuzen, Labs Hydraluron Hezetasuna Aurpegiko Serum areagotzen da, 30 ml | Beautyshop.ie\nHain zuzen, Labs Hydraluron Humiditatearen Aurpegiko Serum 30 ml\nHasiera / Edertasunik gabeko edertasuna / Hain zuzen, Labs Hydraluron Humiditatearen Aurpegiko Serum 30 ml\nAurpegiko serumaren hidraluron hezetasuna areagotu egiten da, larruazal lehorra, ahula eta deshidratatua. Berrikuntza: zure krema hidratagarria gelditzen den lekuan hasten den azkeneko seroa. Zure larruazalean hezetasun maila areagotzen ari dela frogatuta dago, azido hialuronikoko formarik garbiena dauka. Osagai hidratatzaile izugarria dauka.\nAurpegiko serumaren hidraluron hezetasuna areagotu egiten da, larruazal lehorra, ahula eta deshidratatua. Berrikuntza: zure krema hidratagarria gelditzen den lekuan hasten den azkeneko seroa. Zure larruazalean hezetasun maila areagotzen ari dela frogatuta dago, azido hialuroniko forma garbiena dauka - izugarri hidratatzen duen osagaia, bere pisua uretan 1,000 aldiz mantentzen duena, baita itsasoko algak gorriak ere, odol zirkulazioa arintzen du. hezetasuna ematea azalaren azalean\nIzan ere, Labs Hydraluron Heuming Boosting Serum-ak larruazaleko epe laburrerako eta luzerako hezetasun-oreka naturala berritzen du\nZure larruazala babesten du zelulen fakturazio murrizketatik deshidratazioa murriztuz eta horrek zahartze goiztiarra eragiten du\nLarruazalari leunagoa, leunagoa eta leunagoa ematen dio\nErabili Hydraluron hezetasun gelatina emaitza onenak lortzeko


Javier Ibáñez, Medikuntza eta Kirurgiako doktorea eta Nafarroako Kirol eta Gazteria Institutuko Kirolaren Ikerketa eta Medikuntza Zentroko kidea, Deporte, un gran aliado para la salud izeneko azken CONSUMER Gida Praktikoaren lau egileetako bat da. Liburu horretan ariketa fisikoak zibilizazioko gaitzak izenez ezagutzen ditugunen prebentzio eta tratamenduan izan dezakeen eginkizuna azaltzen da. besteak beste loditasuna, osteoporosia, patologia kardiobaskularrak, II motako diabetea edo hipertentsioa ukitzen dira eta jarraibide erraz eta praktikoak ematen ditu kirolaren bidez gure gizartean nagusitu den sedentarismoa gainditzeko.\nZure ikerketen ondorioz diozu ariketa fisikoak zenbait gaitzen prebentzioan ez ezik, tratamenduan ere lagun dezakeela. Lehen zalantza: edozein adinetan egin daiteke ariketa fisikoa?\nHaurtzarotik hasi eta zahartzarora egin daiteke eta egin behar da egunero ariketa fisikoa, gaixotasunak prebenitzeko eta sendatzeko. Prebentzioari dagokionez, haurtzaro eta nerabezaroan dago gakoa. Zibilizazio berriko gaitzak, besteak beste obesitatea, arazo kardiobaskularrak, osteporosia, II motako diabetea eta hipertentsioa, gehienetan 40 urtetik aurrera agertzen diren arren, pertsonaren bizitzako lehen urteetan ernetzen dira eta, beraz, adin horretan hasi behar dugu prebenitzen.\nSekula kirolik egin ez duten 40 urtetik gorako pertsonak, has daitezke kirola egiten?\nEdozein adin da ona hasteko. Hala ere, pertsona bakoitza desberdina da eta bere egoera eta osasunera egokitu beharko du ariketa fisikoa, baina gaixotasunek ez dute eragozpen izan behar ariketa fisikoa egiteko. Gerta liteke pertsona batek 20 urterekin kirola egiteko ohitura handia izan eta 60rekin berriro ekin nahi izatea. Ahaztu egin beharko du duela lau hamarkada zer egiten zuen eta beste maila batean hasi; eta aste asko igaroko da egoera fisiko on bat lortu arte. Baina, zalantzarik gabe, hobetu egingo da. Edozein modutan ere, kirola egitera itzuli aurretik eta horretan hastean balorazio bat egin behar da, ariketa fisikoa egiten ari garela istripu kardiobaskularra izateko arriskua gutxitu egiten baita horrela. Maiztasunez kirola egiten dutenek lau aldiz arrisku txikiagoa dute bizimodu sedentarioa duten pertsonek baino bihotzekoa edo arazo kardiobaskularren bat izateko. Baina, paradoxa izan arren, bihotzeko gaitza izateko arriskua handitu egiten da ariketa egitean, batez ere bihotzean gorabeheraren bat dutenengan. Horregatik, gida honetakoa bezalako aurretiazko balorazioak pertsona bakoitzarentzako ariketa mota egokiaz erabakitzen lagunduko du.\n“Deporte: un gran aliado para la salud” liburuan bada atal berezi bat ariketa fisikoak emakume haurdunarentzat dituen onurez hitz egiten duena.\nAriketa fisikoa egin ohi duen emakumeak kirola egiten jarrai dezake eroso sentitzen den artean eta sabelaldearentzat traumatologia arriskurik dutenak (zaldiketa, parapentea edo espeleologia eta antzekoak) saihestuta, baina beti tokologoarekin kontsultatuta, haurdunaldiak arazorik ez duela egiaztatzeko. Baina aurrez aerobik, igeriketa edo bizikleta estatikoa egiten bazituen, jarrai dezake egiten. Frogaturik dago kirol ugari egin duen emakumeak haurdunaldi laburxeagoa izaten duela eta erditzea eta erditze osteko errekuperazioa ere laburragoa izaten dela. Ginekologo eta Tokologoen Ameriketako Elkarteak, urte luzez ikerketa egin ondoren, indarrik gabe utzi du emakume haurdunak kirolik ez lukeela egin behar dionen topikoa, eta kirola egitera animatzen ditu emakumeak. Baina emakume haurdunak sekula kirolik egin ez badu, egoera bestelakoa da. Positiboa da kirola egiten hastea, bere bizi-ohiturak hobetzeko estimulu bihurtzen baldin bada; baina haurdunaldiko bigarren hiruhilekora itxoitea izango du onena kirola egiten hasteko.\nEta hain garrantzitsua da pisua zaintzea?\nOsasuna babestea da kontua. Osasunaren Mundu Erakundeak pisua eta taila erlazionatzeko baliozkotzat ezartzen duen Gorputzeko Masa Indizeak pertsona baten pisuak zein baloreren artean egon behar duen ezartzen du. GMI ateratzeko zatiketa hau egiten da: pisua zati altueraren (metrotan) karratua (pertsona batek 80 kilo eta 1,80 metroko altuera baditu, bere GMI ateratzeko 80 zati 3,24 egin beharko da). Zatidura hori 18.5 eta 24.9 artean dagoenean, pisua egokia da. Zientifikoki frogatuta dago GMIan 30 puntu baino gehiago dituen 30 urteko emakumeak 18.5ekoa duenak baino 5 urte gutxiagoko bizitza itxaropena duela.\nEta zer erlazio dago argalegi egotearen eta osasunik ezaren artean?\nGaldera horri erantzuteko adibide bat jarriko dut: emakumeentzat, pisu egokia baino askoz ere txikiagoa izateak (18.5etik beherako GMI) osteoporosia izateko arriskua gehitzea esan nahi du. Argaltasunarekin batera sarritan hilekoaren gorabeherak ere izaten dira, amenorrea sekundarioa (edo hilekoa desagertzea) adibidez eta aldaketa horiek lotura handia dute hezur galerarekin. Gaztetxotatik emakume bat hezur-masa galtzen hasten bada, menopausiara iristean hondaturik izango du seguruenik hezurdura eta hori larria da, osteoporosia gaixotasun ohikoenetakoa izango baita urte gutxi barru.\nZure tesirik ezagunenetako batek dio biztanleria guztiak ariketa fisikoa egin dezan bultzatzea osasun arloan inbertitzea dela. Azal dezakezu hori?\nTratamendu terapeutikoetan milioi asko aurreztea da, besterik gabe. Endekapenezko gaixotasunak, osteoporosia adibidez, gero eta arruntagoak izango dira, jendea gero eta gehiago bizi da eta. Agintariak arrisku faktoreak prebenituta (adibidez ariketa fisikoa egitea bultzatuta) gaixotasunak garatzea saihesten dela ohartzen badira, azkenean konturatuko dira oso garrantzitsua dela herritar guztiei kirola egiteko aukera ematea eta ariketa fisikoa egiteko ohitura sartzea. Nire ustez kirol sailek lotura handia izan behar lukete osasun sailekin. Guk programak egiten ditugu diabetea eta gaixotasun kardiobaskularrak dituzten taldeekin eta frogaturik dago eguneroko errutinan ariketa fisikoa sartzean hobetu egiten dela bizitza kalitatea.\nHorra hor auzia: ariketa eta herritar guztientzako aisialdi erakargarri eta eskuragarria bateratzea.\nAriketa fisikoa egiteak ez du nahitaez esan nahi tenis eskoletan edo gimnasioko kuotan dirutza gastatu edo azken modeloko zapatilak eta txandala erosi behar direnik. Oinez ibiltzea da beharbada ariketa fisikoa egiteko modurik erraz, merke eta eraginkorrena; bizitzako ohitura osasungarri bihurtzen da horrela eta zaila da gero ohitura uztea. Oinez ibiltzean energia erretzen da: egunero ordu bat oinez egiteak 300-500 kaloria gastatzen dira, pertsonaren pisuaren arabera. Horrez gain, elikadura-ohitura osasungarriak zainduz gero, pisu egokia eta egonkorra izatea lortzen da. Ariketak eta pisu egonkorrak osasuna esan nahi du; epe luzera osasun-berme izango dira.\nTira, kirolari esker bizitza osasuntsuagoa lortzen da eta gure garaiko gaixotasunak prebenitzen dira; baina kirola egiteko denbora behar da eta hori ondasun urria da gizarte modernoetan.\nBatzuetan ez da ia denborarik ere behar izaten; aski da jarrera ona izatea eta eguneroko ohitura batzuk aldatzea. Lanera oinez joatea, adibidez. Hiriak horretarako aukerarik ematen ez badu, beti dago aukera autoa lantokitik distantzia batera utzi eta tarte hori oinez egiteko. Eta igogailua erabili beharrean eskaileretatik igotzeko ohitura hartuz gero, energia-gastu handiagoa egingo dugu. Ikerketa epidemiologikoek astean 2.000 kaloriako gastu estra jartzen dute helburu, aparteko energia-kontsumo horrekin handitu egiten baita bizitza itxaropena eta aipatzen ari garen gaixotasunak izateko arriskua murriztu egiten da. Eta pertsona askok eta askok autoa eta igogailua gutxiago erabilita bakarrik, astean 2.000 kaloria gehiago kontsumitzea lortzen dute.\nArgaltzeko dietekin behin eta berriz porrot egin ondoren jende askok esaten du “jateari utzi arren, ni ez naiz argaltzen”.\nGastu eta kontsumoaren arteko oreka, hau da, normal jan baina egunero kaloria apur batzuk erretzen saiatzea proposatzen dudanean, irribarre eszeptiko edo sinesgaitzak ikusten ditut. Badirudi jendeak fede handiagoa duela formula magikoetan (elikagai jakin batzuk ez nahastea, edo mirarizko dietak), baina ez batak ez besteak, ez dute oinarri zientifikorik. Denboran zehar balio duena kontsumitzen dena eta gastatzen dena orekatzea da. Lodiegi dauden pertsonen %99k ez dute arazo hormonalik izaten; kalorien kontsumo eta gastuaren arteko desoreka izaten da, besterik gabe. Lanerako, bizitzan zehar mugitzeko eta aisialdirako gero eta kaloria gutxiago gastatzen dugu. Eta mendebaldeko herrietan konfirmatu egiten da gantza kontsumitzeko joera, edo gauza bera dena, kaloria gehiago kontsumitzekoa. Bi alderdi horiek batzen baditugu, ondorioa argia da: energia kontsumo eta gastuaren arteko oreka galdu egiten da, kontsumoaren mesedetan. Horixe da obesitatearen arrazoi nagusia.\nArriskutsua izan daiteke bizitza sedentarioa kolpetik utzi eta kirola egitea?\nErantzukizunak hartu, laneko ordutegia hasi eta familia osatzen dutenean, gazteek utzi egiten diote kirola egiteko arratsaldeak izateari. Gero, instalaturik daudenean eta 40 urtera iristen direnean, berriro kezkatzen dira ongizate fisiko eta osasunarekin eta berriro hasten dira maiztasunez ariketa egiten. Kirola egitera itzultze hori filosofia lasaiagoz eta prebisio handiagoz hartu behar den arren (adibidez, aipatu gida horretan sartzen den aurretiazko ebaluazioa eginez), osasun arazorik izan ezean, ez dago arrazoirik bizikletan 100 kilometro egiteari edo futbol edo pilota partida jokatzeari uko egiteko.\nAstean zenbat egunetan komeni da kirola egitea?\nGuk, gidan, hiru egunez egitea proposatzen dugu. Ahal bada, ariketa aerobikoak eta anaerobikoak konbinatzea izaten da onena. Aerobikoak iraupen luze eta intentsitate txikiko kirolak dira, adibidez igeriketa, tenisa, oinez ibiltzea edo korrika arina, eta lautadan pedalei eragitea. Anaerobikoak iraupen labur eta intentsitate handiko esfortzuak dira, adibidez lasterketa azkar eta laburrak edo halterofilia.\nZenbateraino daude lotuta ariketa fisikoa eta osasuna?\nMinbiziarekin batera, gaixotasun kardiobaskularrak dira lehen heriotza arrazoia. Gauza jakina da lau arrisku faktoreak -hau da, kolesterol handia, hipertentsioa, tabakismoa eta bizimodu sedentarioa- dituenak probabilitate handia duela arazo kardiobaskularrak izateko. Lau faktore horiek ariketa fisikoaren bitartez prebenitu edo senda daitezke, eta horixe da interesgarriena. Bestalde, ez dago frogaturik drogen kontsumoa kirolarekin “senda” daitekeenik, baina prebenitu egin daiteke gutxienez; hau da, frogatuta dago maiztasunez kirola egiten duten gazteek askoz ere harreman gutxiago dutela drogekin.\nGau guztiko parrandaren ondoren eta ia lorik egin gabe igande goizean bi orduko futbol partida jokatzen duen gazteak, arriskurik badu?\nEz da zientifikoki ikertu, baina logikak esaten digu 24 orduz atsedenik hartu ez duen organismoa ariketa bortitza egiten badu, batez ere gaixotasuna izateko arriskua duten pertsona baldin bada, arrisku gehiago duela arazo kardiobaskularren bat izateko, behar adina atseden hartu duenak baino. Pertsona osasuntsu eta arrisku faktorerik ez dutenetan ere, ez da gomendagarria kirol biziegia egitea aurreko gauean behar bezala lo egin gabe, gorputzak okerrago erantzungo baitu fisiologikoki, metabolikoki eta trebezia aldetik ere. Adibidez, trebezia-kiroletan akats gehiago egingo da, organismoa nekatuta baitago.\nEliteko kirolariei begiratu behar diegu ala imitatzeko eredu apalagoak behar ditugu?\nPertsona sedentarioek ez dute kirolari idoloen eredua jarraitu behar eta saihestu egin behar dituzte berariaz eurentzat pentsaturik ez dauden ereduak. Ahaztu egin behar ditugu besterentzat balio duten entrenamendu programak, lagun batek pasatu diguna edo orain 30 urte egiten genuena. Eta beste hainbeste gertatzen da oso hedatuta dagoen ideia batekin: norbere burua “matxakatzea” lagungarri dela egoera fisikoa hobetzeko. Hobe da ariketa moderatuagoa egin eta errekuperatzea, nekera iritsi gabe. Amorruz ekiten bazaio, nazka hartzen zaio azkenean kirolari eta lesioak sor genitzake gihar edo hezurretan. Pertsona sedentario batek bi arrazoirengatik uzten du kirola, egiten hasi eta berehala: larregi nekatzeagatik eta giharretako lesioengatik. Horregatik komeni izaten da poliki-poliki hasi eta kirola egiten ematen dugun denbora eta ahalegina apurka-apurka gehituz joatea. Horixe da ondo pasatzeko eta aste gutxiren buruan bertan behera ez uzteko eta epe luzera gure ongizate eta osasunean inbertitzeko modurik onena.


Metabolik BioHacklab » ¿Quiénes Somos?\nEsperimentazio teknopolitikoko talde bat gara. Hacker laboratorio bat. Sare libreen eta teknologikoki autokudeatuak diren prozesu sozialen sorrera eta birsortze gune bat da.\nOrdenagailuak berziklatzen ditugu, software librea (libreki kopiatu, banatu eta eraldatu daitezkeen programak) erabili, zabaldu eta sortzen dugu. Honetarako hitzaldiak ematen ditugu, korporazioen menpe egon gabe programa eta aplikazioen erabilera erakusteko kurtso etatailerrak. GNU/Linux-ean hastapenerakokurtsoak, TCP/IP kurtsoak, adimen artifizialari buruz, segurtasuna, etab. Orain X-Evian bataiaturiko aktibistentzat eginiko GNU/Linux sistema eragilearen banaketa autoabiarazgarri eta autoinstalagarri batetan lanean ari gara.\nPermalab (laborategi iraunkorra) eraiki eta martxan mantentzen dugu, esperimentazio eta konektibitate askerako Udonodoko Gaztetxeko gunea. Gune honetan birziklatutako ordenagailu sare bat dugu, Debian GNU/Linux darabiltena, harigabeko korapilune eta ADSL baten bidez konektaturik.\nBilboWireless bezalako autokudeatutako hari gabeko sareen sorrera eta banaketan aktiboki parte hartzen dugu: sare honetako martxan dagoen korapilune bat gara eta Gaztetxean Wireless Jardunaldi batzuk antolatu genituen.\nIndymedia Euskal Herria, gertuen dugun IMC (independent media center) partaidetza irekiko kontrainformazio sareko korapilunean. Beste gauza batzuen artean bere lehen urteurrena ospatzeko kAle-hAcKiNg (hacking the streets) bat ospatu genuen eta Evianeko G8 gailurraren aurkako blokeo ekintzen zati baten berri eman genuen (testua, bideoa).\nBaina ez gara kalera sare telematiko berrien sorrera ospatu eta zabaltzera irteten, protesta moduan ere irten gara kalera, infonegozio korporazio handien sareetatik kanpo gizarte sortzen dutenen ahotsa berreskuratzera. it4all informazio gizartearen gailurrak (Bilboko Euskalduna jauregian ospatutakoa) airearen jauntxoei beste teknologia bat posible dela erakusteko aukera eman zigun. Ekintza telematiko honetan, ekintza beraren albistea zuzen-zuzenean Indymedia Euskal Herrian argitaratu genuen BilboWireless-ek emandako sare-sarrerari esker.\nGure ustetan ekintza eta antolaketa politiko prozesuak esperimentazio eta sortze kolektibo gune bat dira, ildo honetatik Beroketak jardunaldietan parte hartu dugu hacktibismoak izandako emaitza eta esperientziak elkarerakusteko. Era berean Hackmeeting-aren (mundu osoko proiektu eta kolektiboen topaketa tekno-aktibista) antolaketan parte hartu dugu. Metabolik bera 2001 urtean Udondoko Gaztetxean (Leioa, Bizkaia) izandako hackmeeting-ean sortu zen.\nEsperimentatu ere egiten dugu, informatika eta elektronikaz harago, gure harremanak eta batera eraikitzeko moduan, bai gure sare errekurtsoen kudeaketa kolektboaren bidez (sindomino.net zerbitzari autonomoan), bai partaidetza moduan, bai gure informazioa sortzeko orduan (wiki, ePosta zerrenda, asanbladak, etab.).


MAITAGARRI ERRADIKALAK GARA - Euskal Herriko Maitagarri Erradikalak\nEuskal Herriko Maitagarri Erradikalak\nMAITAGARRI ERRADIKALAK GARA\nEuskal Herriko Maitagarri Erradikalak | 2019-05-21 09:50\nLGBTI+ kolektiboko kide izan arren, arraro eta ezberdin sentitu izan zara noizbait? Gay, lesbiana, bisexual eta transexual askoren ohiko bizimodu ereduarekin talka egiten duzu? Giro horretan zure behar nagusiak asetzen ez direla uste duzu? Gure gizartean itxura fisikoari ematen diogun garrantziaz eta neurririk gabeko kontsumismoaz nazkatuta zaude? Grindr eta antzeko aplikazioetan hain errotuta dagoen sexu azkarreko harremanek min ematen dizute? Hala bada, lasai: ez zara bakarra eta ez zaude bakarrik.\nBestalde, Naturaren beharra duzu ongi sentitzeko? Zure espiritualtasunean sakondu nahiko zenuke? Zure burua hobeto ezagutu nahi duzu? Antzeko beharrak dituzten beste pertsona batzuekin egonaldi batean parte hartuko zenuke? Azken galdera hauei baietz erantzun badiezu, apustu egingo nuke artikulu honek zure arreta piztuko duela ;-)\n70eko hamarkadan LGBTI+ kolektiboko aktibistek urrats handia eman zuten euren kideen aldeko eskubideen defentsan. AEBetan, adibidez, aktibista horiek lorpen ugari gauzatu zituzten, baina horrekin batera, kolektiboaren zati handi batek kontsumismoa eta gau giroan modan jarri zen alkohola - drogak - babesik gabeko sexu harremanak ere besarkatu zituen. Eta testuinguru horretan, Harry Hay izeneko aktibistak eredu alternatibo bat sortu zuen. Natura, adiskidetasuna, elkarren arteko laguntza eta zaintza, espiritualtasuna, heteronorma gainditzen duten sexu harremanak eta bizipoza hobetsi zituen, besteak beste. Emaitza, MAITAGARRI ERRADIKALEN KOLEKTIBOA izan zen (Radical Faeries)\nOrdutik 40 urte baino gehiago igaro dira eta denbora honetan Maitagarri Erradikalen sarea handitzen eta zabaltzen joan da Planeta osoan zehar. Hala ere, deigarria da gaur egun oraindik LGBTI+ kolektiboko pertsona askok ez dutela inoiz ezer entzun talde honen inguruan. Nik duela 3 urte izan nuen bere berri lehen aldiz Bartzelonan bizi den lagun baten bitartez. Horrela jakin nuen, adibidez, Frantziako ekialdean Maitagarri Erradikalen etxe bat dagoela eta bertan hainbat topaketa egiten dituztela maiatza eta urria bitartean. Gai ezberdinen inguruan antolatzen dira topaketa horiek: naturarekin konexioa, tantra, udako solstizioa, Sex Magic, bihotzeko zirkuluen astea... egonaldi bakoitzak bere berezitasunak ditu eta, aldi berean, topaketa guztiek antzeko giroa dute, Maitagarri Erradikalen mundu miragarriak nortasun berezia duelako.\nEta zer ezaugarri ditu nortasun horrek? Hainbat puntu nabarmenduko ditugu, ideia zehatzago bat izan dezazuen:\nBerdin dio zure genero identitatea eta sexu aukera zeintzuk diren. Zaren moduan zara ongietorria Maitagarri Erradikalen taldean. Queer teorietatik asko edan dute Maitagarri Erradikalek azken urteetan. Hala ere, eta egiari zor, orain arte egon naizen topaketetan gizonak gustuko dituzten gizonak aurkitu ditut batez ere, eta hori adieraztea garrantzitsua dela iruditzen zait, bada ezpada.\nTopaketak irauten duten bitartean zure ohiko bizimodua eremu horretatik kanpo utz dezakezu. Nahi duzun izena aukera dezakezu bertan egongo zaren egunetarako. Txikikeria dirudi izenaren kontuak, baina badu bere arrazoia: gurasoengandik jaso dugun izenak uste baino gehiago balditza gaitzake. Eta Maitagarriek libre sentitu nahi dugu. Garen moduan izateko. Nahi dugun moduan bizitzeko.\nIzenarekin ez ezik, gure itxurarekin jolastea ere maite dugu. Edozein ordutan. Edozein unetan. Ez harritu basoan paseo bat ematen ari zaren bitartean soineko luze - elegante bat eta takoiak daramatzan Maitagarri batekin topatuz gero, ala biluzik doan norbait ikusten baduzu. Ohikoa da Maitagarri Erradikalen mundu miragarrian.\nKantatzeko gogoz bazaude, kantatu ezazu. Meditazioa egin nahi izanez gero, lasai meditatu. Zure kezkak hitzez adierazteko beharra baduzu, lagunik ez zaizu faltako. Eta paseo bat bakarrik eta isilik eman nahi izanez gero, lekurik aproposenean zaude. Maitagarri Erradikalen munduan gure emozioak lasaitasunez bizitzeko baimena eman diezaiokegu gure buruari.\nMaitagarriak persona aktiboak izateaz gain, ondo antolatu ohi gara. Goizero zirkulu handi bat osatu, eta bertan eguneko plana zehazten dugu: eginbeharrak, otorduen eta garbiketen txandak, eskainiko diren tailerrak, informazio praktikoa… Bestalde, malgutasun handia izaten dugu eta egun batean gauza handirik egiteko gogorik ez baduzu, hori ere ondo dago, atseden hartzera eta pilak kargatzera ere joaten garelako topaketa horietara. Baina harrigarria da ikustea zenbat gauza egiten dituzten Maitagarriek, bereziki talde lanean.\nBihotzen Zirkuluek berebiziko garrantzia dute guretzat. Eta zer dira Bihotzen Zirkuluak? Buruan ditugun pentsamenduak, kezkak eta emozioak hitzen bidez adierazteko espazioak dira. Pertsona batek hitz egiten duenean, zirkuluan dauden gainontzeko pertsonak entzuten ari dira. Ez dute ezer erantzuten, ezta aipamenik egiten ere. Ez dute entzundakoa epaitzen. Eta persona guztiek izaten dute hitz egiteko aukera zirkulu horretan. Gure barruak hustutzeko, gure sentimenduak partekatzeko, beste pertsonen jarrerak hobeto ulertzeko eta enpatia sortzeko tresna bikaina da Bihotzen Zirkulua. Gomendagarria benetan!\nMaitagarriek larrua jotzea maite dugu. Baina horrek ez du esan nahi amaierarik gabeko orgia batean bizi garenik. Bakoitzak gure intimitatea ulertzeko modua dugu, eta horregatik jarrera guztiak onartzen eta errespetatzen ditugu. Gure nahiak eta beharrak adierazteko eta, aldi berean, gure mugak ezartzeko leku seguruan gaude. Eta norberak bere burua hobeto ezagutzeko, garen moduan azaltzeko eta beldurrak eta desioak gainditzeko espazio aproposa eraiki ohi dugu. Taldean.\nMaitagarriek elkar zaintzen dugu. Arlo askotan: babesa eskainiz, besarkada bat ematen, denentzat janari goxoa prestatzen, masaje bat eskaintzen, entzuten, gure alderik hauskorrena erakusten… eta maitasun horrek ez du parekorik.\nMaitagarriei mordoa gustatzen zaigu ondo pasatzea. Nola? Mila modutara: kantatzen, dantzatzen, jolasten, lakuan bainu bat hartzen… bazkal osteko platerak garbitzea festa erraldoia izan daiteke norbaitek musika topera jartzen duenean. Eta tarteka antolatzen ditugun "Non Talent Show"ak mundialak izaten dira.\nOrain arte aipatutakoak jakinmina piztu dizu? Informazio gehiago nahi duzu? Ba, lasai, webgune hauetan aurkituko duzu:\nEuropako Maitagarri Erradikalen erreferentzia nagusia Folleterre da. Frantziako mendebaldean dagoen etxe honek duela 10 urte baino gehiago ireki zituen bere ateak eta 6 hilabete ematen ditu zabalik urtean. 2019ko udan egingo dituzten topaketa gehienetarako taldeak beteta daude jada, baina baliteke azken unean hutsuneren bat izatea, beraz, interesik izanez gero, eman zure izena.\nBestalde, 2019ko otsailean Maitagarri Erradikalen etxe berri bat zabaldu zuten Portugalen. Alto Das Fadas da bere izena, eta oraindik uda honetarako topaketak zehaztu ez dituzten arren, seguru naiz bertara joateko hainbat aukera izango direla.\nDatozen asteetan informazio gehiago plazaratzen joango gara blog honetan eta facebooken.\nGora Euskal Herriko Maitagarri Erradikalak!!!\nDonostia, 2019ko maiatza\n2019-05-31 08:43 #1\nOngi etorri Blogak.eus Komunitatera! Animo ibilbide berrian! ;)


CEBANC ekosistema digitala\nCEBANC webgune berria markaren identitate digitalaren ardatza da. Garatu dugun ekosistema digitala askoz abegikor eta parte-hartzailea da eta, aldi berean, gaur eguneko tresnak erabili ditugu.\nWebgunea askoz intuitiboagoa da, diseinua koloretsua eta gaur egungoa, eta produktu zein zerbitzuak askoz hobeto aurkeztu eta sailkatuta daude. Aldi berean, edukien eguneratzea maiztasun handiz gertatzen dira.\nBeste alderdi batzuen artean, sare sozialen integrazioa nabarmenduko genuke, non hometik beratik azken edukiei eta elkarrizketei sarbidea dagoen, eta Prentsa Areto berria. Atal hau ia egunero eguneratzen da, hiru motako edukiak eskainiz: “Aktualitatea” CEBANC komunitatea osatzen duten kide guztien jakin-mina asetuko duten sektoreko albisteekin, “CEBANC Albisteak”, etxeko berriekin, eta “Agenda” burutuko diren ekitaldien berri emanez.


Gogorrago ala leunago, denok zipriztindu gaitu krisiak\nKrisi ekonomikoari errepasoa egin dio Miren Garate kazetariaren kronika-liburuak. Krisiaren alde humanoa hartu du baina, ardatz. Zuzenean nahiz zeharka krisia pairatu duten herritarren testigantzak jaso ditu Garatek "Ekaitzaren zipriztinak" liburuan, baita adituenak ere.\nBarrenak hustuz sortutako musika\nHamabi urte zituenean hasi zen abestiak sortzen Iratxe Mugire barakaldarra. Orain disko batean gorpuztu ditu bere sorkuntzak, "La piel transparente" izenpean. Pedro de la Osa gitarra jotzailea izan du lagun prozesu honetan. Bidaia luzea izan den arren, pozik agertu da musikaria, zuzeneko emanaldietan bere lana defendatuz gozatzen ari dela dio.\nBat-Batean | Julio Soto Nafarroako txapeldunarekin izan gara\nLaugarren aldiz jantzi zuen Nafarroako txapela pasa den apirilaren 8an Julio Soto gorritiarrak. Iruñeko finalaz eta bere bizipenez aritu gara txapeldunarekin. Gainera, finaleko bertsoaldi onenak jaso ditugu.


naiz: agenda - Maialen Diaz Urrizaren ‘Herri hura’ antzezlana, liburutik agertokira Kutxa Kultur Plazan\nMaialen Diaz Urrizaren ‘Herri hura’ antzezlana, liburutik agertokira Kutxa Kultur Plazan\nAntzezlanaren kartela. (NAIZ)\nMaialen Diaz Urrizaren ‘Herri hura’ antzezlanaren irakurketa dramatizatua egingo du Lore More antzerki taldeak igande honetan. Lanak Kutxa Donostia Hiria Sarien 2020ko Euskarazko Antzerki Saria jaso zuen. Lehenengo aldiz, bost aktoreren ahotsean entzungo da.\nRamon Agirre, Maialen Diaz, Ione Irazabal, Mikele Urroz eta Oier Zuñigaren ahotsek gorpuztuko dituzte antzezlaneko pertsonaiak. Maialen Diaz eta Mikele Urrozen zuzendaritzapean egingo da antzezpena Jorge Gilek sortutako bideoez lagunduta.\n«Deserria egon daiteke jaiotetxetik itsasoaz bestalde, edota sorterriko belardiak atzean utzi eta ehun kilmetrora, paisaia idor baten zabaleran. Sustraiak galdu dituenarentzat, etxerako bidea beti suertatzen da luze. Erbesteratua berdin bizi da herri minez, arroztasun berak jazartzen du», dio antzezlanaren sinopsiak.\nHizkuntzari dagokionez, euskalkiak eta erdera ere entzun daitezke lanean. Apaindurarik gabe, justuko hitzak erabiliz idatzi nahi izan du egileak, «bihotzean zuzen-zuen joz».\nDiaz Urriza antzerkigile eta antzezleak, obra honetaz gain, ‘Etxerik txikiena’ eta ‘Ilargiaren atzean’ antzezlanen egilea da. Baita Lore More antzerki taldearen sortzailea Mikele Urrozekin batera.\nLore More antzerki taldearen esanetan «antzerki testuaren ezaugarrietako bat interpretagarritasuna da: irakurketa posible ezberdinak eskaintzen ditu, antzezle taldeak edota irakurleak bere subjetibitateaz esanahia osatu dezan. Irakurketa dramatizatua erdibideko puntua da testua eta antzezpenaren artean. Zentzu horretan, testuari hurbilketa arin eta neurtua egingo diogu, pertsonaien barne munduetan murgiltzeko aukera eskainiz. Aktoreen sentsibilitate eta teknikan oinarrituko da emanaldi hau, ahotsen eta begiraden esanguraz jantziz hitzen itzalpean dagoena. talde artistiko paregabea elkartu gara proiektu honen inguruan: Ramon Agirre, Maialen Diaz, Ione Irazabal, Mikele Urroz eta Oier Zuñiga. Mugimendu minimoa duten irudiek jantziko dute taularatzea, giro ezberdinetan murgilduz eta pertsonaien bidaia lagunduz. Emanaldi berezia izatea espero dugu».\nAforo mugatua da eta sarrerak agortuta daude.


Hainbat ahultasun Echelon-en SmartServer 1, SmartServer 2, i.LON 100 eta i.LON 600en | BCSC - Zibersegurtasun Euskal Zentroa\nHainbat ahultasun Echelon-en SmartServer 1, SmartServer 2, i.LON 100 eta i.LON 600en\nArgitalpen data: 2018/07/20\nSmartServer 1, i.LON 100 eta i.LON 600, bertsio guztiak\nSmartServer 2, 4.11.007 bertsioa baino lehenagoko guztiak\nEchelonek, Daniel Crowley eta IBMren X-Force Red Teamekin batera, ahultasun hauen berri eman dio NCCIC/ICS-CERTi. Ahultasun horiek arrakastaz baliatuz gero, gailuan urrunetik kodea exekutatu liteke.\nEchelonek kaltetutako erabiltzaileei gomendatzen die SmartServer 2 Service Pack 7 (4.11.007 bertsioa) instalatzea CVE-2018-8859, CVE-208-8851 eta CVE-2018-8855en kalteak arintzeko. Ondoko loturatik deskarga daiteke:\nOndoren azaltzen den eskuzko arintzea egitea ere gomendatzen du:\nCVE-2018-10627rako Echelonek kaltetutako erabiltzaileei aholkatzen die WebParams.dat fitxategia aldatzea.\nSmartServer 2 Service Pack 7 instalatu bitartean, Echelonek ondoren azaltzen den arintzea ezartzea aholkatzen du:\nSmartServer eta i.LON 600 gailu guztiak, SmartServer eta i.Lon zerbitzuak erabiltzen dituzten zerbitzariekin batera, suebaki baten atzean instalatu behar dira edo beste gailurik gabeko VLAN batean.\nHasierako instalazioan aldatu kaltetutako produktuen erabiltzaile izena eta pasahitza.\nSmartServer edo i.LON 100en kasuan desgaitu zerbitzu ez zifratuak eta zerbitzu zifratu seguruak.\nInformazioaren agerpena: Erasotzaile batek API SOAP erabil lezake konfigurazio sentikorreko elementuak berreskuratzeko eta aldatzeko, esate baterako, web eta FTP zerbitzarien erabiltzaile izenak eta pasahitzak. Ahultasun horrek ez dio eragiten i.LON 600 produktuari. Ahultasun horretarako CVE-2018-10627 identifikatzailea erabili da.\nAutentifikazioa saihestea ordezko bide edo kanal bat erabiliz: Erasotzaile batek segurtasuneko konfigurazioaren fitxategian zehaztuta dagoen derrigorrezko autentifikazioa saihets lezake, direktorioaren izenean karaktere gehigarriak idatziz sartu nahi den direktorioa zehazteko unean. Ahultasun horrek ez dio eragiten i.LON 600 produktuari. Ahultasun horretarako CVE-2018-8859 identifikatzailea erabili da.\nKredentzialen biltegiratzea babesik gabe: Gailuek pasahitzak testu gardenean gordetzen dituzte, eta ahultasun hori baliatuz konfigurazio fitxategira sarbidea lukeen erasotzaile batek SmartServer-en web erabiltzailearen interfazean saioa has lezake. Ahultasun horretarako CVE-2018-8851 identifikatzailea erabili da.\nInformazio sentikorraren transmisioa testu gardenean: Gailuek web konexioak zifratu lehenetsirik gabe baimentzen dituzte eta konfigurazio eta firmware eguneraketak jaso ditzakete FTP ez-seguruen bidez. Ahultasun horretarako CVE-2018-8855 identifikatzailea erabili da.


Urriza eta Etxeberria III nagusitu dira Iruñeko Alde Zaharreko erremonte txapelketako finalean - Malerreka - Erran.eus\nTtipi-Ttapa 2017-05-08 10:30\nIruñeko Alde Zaharreko erremonte txapelketako sari banaketa.\nLabriten maiatzaren 5ean jokatutako lehen mailako finalean, 35-21 irabazi zieten Uterga eta Ion-i\nIruñeko Alde Zaharreko laugarren erremonte txapelketako finalak jokatu zituzten maiatzaren 5ean Labriten. Jaialdia, ADANO Minbizia duten Nafarroako haurren Elkartearen alde izan zen eta 700 lagun bildu zituen harmailetan. Lehen mailako final nagusian Urriza eta Jose Javier Etxeberria III doneztebarrak 35-21 irabazi zieten Xanti Uterga doneztebarra eta Ion-i.\nSeguruenik, Etxeberria III.ak frontoi laburrean inoiz jokatu duen partidarik onena jokatu zuen. Uterga jokoan sartzea galerazi zuen eta partida bikaina jokatu zuen. Urrizak eroso jokatu zuen eta azkenean, 35-21 nagusitu ziren gorriak.\nBigarren mailako finalean, Etxarri eta Azpirozek 35-30 irabazi zieten Erburu eta Otanori. Lehen mailakoa baino berdinduagoa joan zen bigarren mailako finala eta hogeita hamarna berdindu ondotik, azken bortz tantuan segidan Etxarri eta Azpirozek egin zituzten.